Ўзбекистон иқтисодидан ким фойда кўради: халқми ё элита? - BBC O'zbek\nБи-би-си Ўзбек хизмати "Ижтимоий минбар" рукни доирасида "Ўзбекистон иқтисодиёти мақсади нима: мамлакат фаровонлигими ёки элита ҳамёнини қаппайтириш?" деган савол билан Фейсбукдаги муштарийларига мурожаат қилди.\nБМТ Иқтисодий ва ижтимоий комиссиясига кўра, Ўзбекистон иқтисодиёти барқарор ўсиб бораётган давлатлар сирасига киради.\nКомиссия жорий 2014 йилда Ўзбекистон ялпи ички маҳсулоти ўртача 8 фоизга ўсишини башорат қилган.\nЖаҳон Банкининг 2013 йил натижаларига оид чиқарган йиллик ҳисоботига кўра, Ўзбекистонда Ялпи Ички Маҳсулот (ЯИМ) ўтган йили 8%га ўсган. Британияда ЯИМ - 1,7%, АҚШда - 1,9%, Швейцарияда эса у 1.6 фоизни ташкил қилган. Демак, Ўзбекистон ҳукуматидан олинган маълумотлар асосида тузилган бу ҳисоботга ишонилса, Ўзбекистонда ўсиш Ғарбнинг энг ривожланган давлатларидагидан бир неча баравар юқоридир.\nПрезидент Ислом Каримовнинг айтишича, Ўзбекистон иқтисодиётининг ўсиши илк навбатда мамлакат аҳолиси фаровонлигини оширишга хизмат қилади.\nАммо, мустақил кузатувчилар ва мухолифатнинг айтишича, Ўзбекистон иқтисодиёти нақд чиқаришга асосланган.\nБундай сиёсатни улар Ўзбекистондаги элита чўнтагини қаппайтиришга қаратилгани билан изоҳлашади. Бу каби қарашга пахта, олтин, газ ва бошқа табиий бойликлардан келадиган фойданинг шаффоф эмаслиги ва халқ орасида очиқча муҳокама этилмаслиги ҳам асос қилиб келтирилади.\nХўш, Ўзбекистон иқтисодиёти мақсади нима: мамлакат фаровонлигими ёки элита чўнтагини қаппайтириш?\nҚуйида муштарийларимиз қолдирган баъзи фикрлар.\nSherzod Turdiev: "Ўзбекистонда ҳамма нарса турғун ўсишда! Ойлик йилига 20% ўсади, даромад солиғи, электр токи, газ, сув 30%га, ЯИМ 8%га, инфляция 25%!"\nSanjar Muminov: "Ҳаммаларинг ношукур дангаса бандаларсан! Ўзбекистон ЖАННАТ! Тинч ва гўзал ўлка! Ҳаракат қилган бой бўлаяпти, ҳаракат қилмаган ҳор! Ҳаммаси ўзимизга боғлиқ! Бизга ҳамма шароитлар яратиб берилган!"\nUmidjon Hoshimov: "Ўзбекистондаги ҳар қандай иқтисодий ўсиш бу фақат оддий халқнинг меҳнати эвазигадир. Чунки бизнинг халқ ўта меҳнаткаш бўлиб қолган. Ҳаттоки илмга ажратилиши керак бўлган вақтни ҳам меҳнатга сарфлаётгани ачинарли".\nAmir Turon: "Ўзбекистонда фақат Каримовнинг қизлари ва СНБчиларнинг чўнтагини қаппайтириш бўлаяпти. Ўттиз миллион аҳолидан эллик минги СНБ бўлса, икки юз минги МВД бўлса. Прокурор ва суд ва шунга ўхшаган халқни ҳимоя қилишнинг ўрнига талон-тарож қилаётганлар фаровон яшаётгандур, қолгани-чи?"\nАлишер Абдужаббаров: "BBC Uzbek, турмуш ҳар доим яхшиланган сари эҳтиёжлар ҳам ортиб боради. Менинг турмушим эл қатори яхшиланмоқда. Гоҳида кетади, гоҳида Армон қолади)), машина, квартира олиш, янгилаш эҳтиежи ҳар доим бор. Менда машина бор, янгиласам яхши бўларди. )) Ўғлимда ҳам машина бор, у ҳам янгилашни ўйлаб юради. Уч фарзандим олийгоҳда контрактда ўқишади))) Сарф-харажатга ҳар доим етмайди)). Лекин бу билан мен турмушим ёмонлашди деб айта оламанми? Йўқ! Яхшилашди!!!"\nАбдумалик Носиров: "Турмуш яхши бўлиши лозим деган "қолипни" қандай тушунишимиз керак? Бу борада умумий қабул қилинган категория мавжудми? Айтайлик, ҳар бир хонада минимум 1та телевизор, 1та холодилник, 1 кир ювиш машинаси, максимум ҳар бир хонадон соҳибларида 1тадан телевизор, 1тадан автомобил, 1тадан алохида душевой и туалет ва ҳоказо каби привилегиялар назарда тутиладими?"\nGolibbek Kholnazarov: "Совет мактаби вакилларига" бир савол- нимага МЕН, аждодлари одам яралгандан бери шу Ўзбекистон ҳудудида яшаган, кўриниши, учта олий маълумотли (биттаси чет элники), идроки ва танаси соғлом, ўз Ватанимда ИШСИЗМАН??? Ҳатто ажнабий карисга топилган иш, манга ЙЎҚ?? Ман Ўзбекистон ҳокимиятида ўтирган ва ўзбек халқини хўрлаб, ўзбек тилини хўрлаб, айш қилаётганларни гапирмадим, оддий савол - НЕГА МЕН ИШСИЗМАН???"\nOybek Elmirzaev: "Мени бир савол қийнайди: Қишлоқ шароитида СВЕТ, ГАЗ қачон тўлиқ таъминланади...?"\nАлишер Абдужаббаров: "Ҳеч қачон таъминланмайди. Агар қишлоқ аҳолиси бу муаммони ЎЗИ ечмаса. Газ ва электр таъминотидаги узишлар аҳолининг бу неъматларга "қарзи" бор деб баҳона қилиб амалга ошади. Агар қишлоқ ёки бошқа аҳолиси пункти ЎЗИ шу неъматларни етказиш билан шуғулланса "қарз" бўлмаса ва ўз ҳуқуқларини талаб қилсагина бу соҳада тартиб бўлади. Агар давлат томонидан ҳал этилишини кутилса, ҳеч қачон ҳал бўлмайди.\nМухаммад Мухаммад: "Иқтисодиётнинг ўсаётгани факт. Чунки ҳозир ҳатто туманларда ҳам кичик корхоналар кўпайиб кетди. Пули кўпайган бой борки, ҳаммаси нимадир ишлаб чиқазиш учун Хитойдан технология линияларини олиб келиш билан банд."\nNafisa Hasanova: "Биринчидан мен иқтисодчи эмасман, иккинчидан, менимча саволни бироз бошқача қўйиш керак, бўлмаса ҳа ёки йўқ бўлиб қолади. Расман мамлакат иқтисодининг мақсади нима эканини билмайман, лекин аслида муаммолар жуда кўп. Яккаҳокимлик ва вакиллик демократиясининг йўқлиги элитизмга йўл очиб беради. Заҳиралар ва иқтисоддан тушган фойда таъсири катта бўлган оилаларнинг тор доираси ичида қолади. Порахўрлик ҳамма нарсани ушлаб турган жуда муҳим омилдир. Ўзбекистонда ҳам қонуний, ва ҳам ноқонуний йўллар билан бойиш мумкин. Лекин, ҳамма соҳада элита билан бўлашиш керак бўлади. Ўзбек ва тожик тилларида бой одам бадавлат дея тасвирланади. Бу Совет даврида ҳокимиятда бўлиш ва фаровон бўлиш ўртасидаги алоқанинг пайдо бўлганини аниқ кўрсатади. Яъни ҳокимиятда бўлган одамнинг қорни ҳар доим тўқ бўлган ва уни ҳурмат қилишган. Вакиллик демократияси ва иқтисодий заҳираларнинг тенг бўлиниши йўқ экан, афсуски, жуда кам сонли оилалар иқтисодни назорат қилади. Иқтисодни элита бошқаради ва мамлакат олиб кирилаётган маҳсулотлар ҳам уларнинг элагидан ўтади. Албатта, баъзи ҳолларда бошқаларга ҳам бироз ушоқ тушиши мумкин, лекин бу, "демак, ҳаракат қилса, нимагадир эришса бўлар экан" деган иллюзияни яратишга хизмат қилади. Лекин, фақат бир йўлда ҳаракат қилиш мумкин, у ҳам бўлса, элитани бойитибгина яшаб қолиш мумкин. Бу иқтисодчи бўлмаган одамнинг камтарона фикри."


Эркин матбуот, эркин фикр яшайдиган жойда давлат амалдорлари у ёқ-бу ёғига қараб ишлайди – mulkdor.com\nMay 7 2019, 04:05 ЖамиятИнсон ҳуқуқлариМаданиятМафкурамизМаънавиятМаърифатМақолаларСиёсатЎзбекистон\nКимнингдир турткиси билан уйғониш чин маънода уйғоқликми? Ҳақ олинса, кўнгил тўлади! Берилган ҳақ билан мақтаниш ожизликдир! Ўзинг уйғонсайдинг, ўзинг ҳақингни сўрашни билсайдинг, ҳеч бўлмаса, ҳақини сўраганлар ёнида тура олсайдинг! Янаям пастроқ тушай, ҳақини сўраганларга индамасайдинг!\nПрезидент Ангренга бориб, халқнинг ночор аҳволи ҳақида жуда қаттиқ гапирди. Эртаси куни Ўзбекистонда хизмат кўрсатган бир журналист ёзди: “Биз шундоққина биқинимизда турган муаммони кўрмаган эканмиз, қаранг Президентимизнинг донолигини!” “Хизмат кўрсатган” ҳалиям отда, ҳалиям бировга гап бергиси келмайди! Қани энди бир тил бўлса-ю, “Ҳазрат, сиз ана шу биқинингиздаги муаммони кўрмаганингиз учун раҳбар бўлдингиз, халққа хизмат қилмаганингиз учун “хизмат кўрсатган” олдингиз-да”, деса! Дегандаям нима ўзгаради?! Шу одамдан кўп дакки эшитганман: “Ҳаётга қора кўзойнак билан қарайсан! Президент сиёсатига қаршимисан?!”. Ўн йил олдин бу гапнинг нималигини билармидингиз? Шу атрофда юрган бўлсангиз, албатта билардингиз. Билмай кўринг-чи! Бу шундай таҳдид эдики, эшитган одам беихтиёр “Биз ҳеч кимдан кам эмасмиз”, деворарди. Ҳа, шунақа деб юравердик. Ўтган йили қарасак, биз ҳаммадан кам эканмиз! Таълим тизими издан чиқиб кетган, соғлиқни сақлаш аянчли аҳволда, қишлоқ хўжалиги ночор, ёшлар қаровсиз, диний саводсизлик авжига чиққан!..\nБиз нима қилдик, ўзи? Ҳеч нарса қилмадик десак, инсофсизлик бўлади. Жуда кўп ишлар қилинди, лекин аксарияти хато йўлдан кетди. Нима учун шундай бўлди, биласизми? Жамиятдан ЭРКИН ФИКР қувиб чиқарилди! Фикр айтган одам душманга айлантирилди. Оммавий ахборот воситалари “бўлмайди” деган сўзни луғатидан ўчириб ташлади. “Ҳаммаси зўр, ҳаммаси бўлади”га чиқиб кетди! Ҳаммамиз бир ёқадан бош чиқариб фикрлайдиган бўлдик. Шунақа қулинг ўргулсин кадрлар етиштирдикки, бири қўйиб, бир “Ватанни севади”.\nБир одам ҳеч қачон хато қилмаслиги, мутлақ ҳақиқатни гапириши мумкин эмас. Ғойибдан келадиган ваҳийнинг тўхтаганига ўн беш аср бўлган ахир! Йўқ, биз буни тан олмадик, “Сизники маъқул!” дедик. Эркин матбуот, эркин фикр яшайдиган жойда давлат амалдорлари у ёқ-бу ёғига қараб ишлайди. Ҳукуматнинг кўзига матбуот кўзгу тутиб туриши керак. У кўзгуга қарасин, ўзини тузатсин! Бир ҳафта кўзгуга қарамаган одамнинг башарасини кўрганмисиз? Йигирма беш йил қарамаган одамникини-чи?! Биз кўзгуга қарамадик, уни синдириб ташладик. Ҳукумат билан ўртамиз узилиб қолди. Шунақа бир девор пайдо бўлдики, ошиб ўтишнинг ҳеч иложи йўқ! Пахтани териб, ғаллани йиғиб, газ, нефть, олтинни қазиб олиб, девордан ошириб ташлаймиз. Биз қора ботирларнинг мақсадимиз: омборни тўлдириш! Лекин бу ўлгур ҳеч тўлмайди. Тўлдиролмадик! Натижада, дон излаб ҳар томонга учиб кетдик. Шунда ҳам ҳеч ким “Шунча меҳнат қилдинг, узр, қорнингни тўйғазолмадик”, демади. Ортимиздан: дангасалар, хоинлар, “ватангадолар” деб сўкиб қолди. Биз соддалар билмадикки, омборимизга каламушлар танда қўйган экан! Бу ёғи Лос-Анжелесу бу ёғи Швейцарияда миллион-миллон долларлик саройлар қурибмиз, виллалар сотиб олибмиз, шахсий самолётларимиз бор экан… Лекин биз билмабмиз, билолмасдик ҳам-да! Чунки кўзгу синган эди, синдиришган эди. Энди нима бўлади? Кўзгуни бутлай оламизми? Йўқ, чунки кўзгу синган куни ўқувчининг ишончи ҳам қўшилиб синган. Яқинда бир отахон газета таълим тизимининг ўн бир йилликка қайтиши келажак учун муҳим қадам бўлганини ёзиб, исботлаб берди. Беш-ўн йил илгари “Коллежлар бизнинг келажагимиз”, деб ёзиб, уни ҳам бот-бот исботлаб турарди. Халқ бу гапнинг қайси бирига ишонсин?\nТелевидениеда кўрганмисиз, ёши саксондан ошган бир онахонни залнинг ўртасига турғазиб қўйиб, туман прокурори бошчилигида бир зал одам талаяпти:\nҲақоратнинг чек-чегараси йўқ. Бу ҳақоратларга онадан бошқа ҳеч ким чидай олмайди! Она боласи учун чидайди-да! “Бу шўрлик нима қипти?” денг, ўғли Россияга ишлашга кетиб, ўша юртлардан Туркияга ўтиб кетибди. Муаммо шу, шунга она айбдор! Йигирма йил олдин уни Туркияга ўтиб кетмайдиган қилиб туғиши керак эди.\nЭнди пластинкани алмаштирдик. “Туман ҳуқуқ-тартибот идоралари, маҳалла фаоллари билиб-билмай хато йўлга кириб қолган ёшларимизни соғлом ҳаётга қайтариш учун уйларига бориб суҳбатлар ўтказишяпти. Натижада одамларимизнинг эртанги кунга бўлган ишончи тикланяпти”. Айтинг-чи, залда қон ютиб турган 80 ёшли ўша онахон бу гапларни эшитиб нималарни ўйлаётган экан? Телевидениенинг қайси гапига ишонсин? Эртага яна бошқачароқ гап ўртага чиқиб қолса-чи! Демак, оммавий ахборот воситалари кўрсатма асосида ишлашни бас қилиши лозим. ОАВ ҳукуматнинг оғзига қарамасин, тишлаб ўтирган мумини туфлаб ташлаб, ўзининг оғзини ҳам ишлатсин! Бугунгача келаётган йўлини ўзгартирсин, ўқувчининг ишончини қозонадиган йўлга ўтсин. Бу йўл – мустақил фикрлаш, ўз СЎЗИ ва ўз ФИКРИни айта олиш йўли бўлсин. Шунда бизнинг жамиятимизда ҳам ШАХСлар пайдо бўлади. Шахслар – миллат локомотивлари! Бутун бошли миллат китобхон, зиёли, буюк бўлиб кетиши мумкин эмас. Миллатнинг буюклигини ана шу локомотивлар кўрсатади. Биз шахсларга йўл бермадик. Болаларимизни шахс қилиб тарбиялашга интилмадик.\nЁшларимиздан бири фахрий ёрлиқ олган экан, қувончдан: “Энди қандай яшайман?!” деб изиллайди. Ҳой, сенинг истеъдодингнинг нархи битта фахрий ёрлиқмиди ҳали?! Биттаси чиқиб, “Мамлакатимизда ёшларга (ҳатто хотин-қизларга деганиниям кўп эшитганмиз телевизорда) берилаётган эътибор дунёнинг ҳеч бир давлатида йўқ”, дейди. Чиноздан нарига ўтмаган қизалоқнинг гапини қаранг! Чунки у нима қилсин, ўзининг гапи йўқ, бу гапни қаердандир эшитиб олган ёки қайсидир зиёлинамо кас бирор тадбирда чиқиб қолсанг айтасан деб атай ёдлатган. Аниқ билади, зарарсиз гап! Хуллас, умумий гаплардан, шаблон гаплардан, энг муҳими, ёлғон гаплардан воз кечиб, реал ҳаётга қайтиш вақти аллақачон келди.\nЎзбекистонда электр, сув ва газ учун олдиндан ...\nБугун Олий Мажлиснинг 16 ялпи мажлисида аҳолига етказиб берилаётган электр, газ ва сув учун тўловларини олдиндан олиш тизимига ўтиш масаласи муҳокама қилинди, ...\nЖамиятSeptember 27 2018, 02:09\nТуркманистонда оқ либос кийиш тақиқланди ва ...\nТуркманистонда аёллар ва қизларнинг шахсий ҳаёти устидан назорат кучайтирилиб, уларнинг ташқи кўриниши ва хатти-ҳаракатларига қўйилаётган талаблар рўйхати кундан-кунга ...\nАхлоқApril 30 2022, 04:04


Қиролича Елизавета II узоқ умр кўришига сабаб бўлган 10 та сирни очди » Ўзбекистон янгиликлари – Zamin.uz\n23-04-2016 | 13:22\nZAMIN.UZ / Жамият / 23 Апрел 2016 года1 272\nҚиролича бу йил ўзининг 90 ёшлик юбилейини нишонлайди. У ўтган йилда 341 та тадбирда қатнашганига қарамай, ҳамон ёшлигини, навқиронлигини, жисмоний фаоллигини сақлаб қолган. У бунга қандай эришган? “Сosmo.ru” нашри томонидан тақдим этилган унинг узоқ умр кўриш сирларини ошкор этувчи маълумотга асосланиб, "Даракчи" нашри бу ҳақда хабар беради. 1. Генлар таъсириҚиролича Елизаветанинг онаси 101 йил умр кўрган бўлса, бувилари эса 85 ва 89 йил яшашган. Оксфорд институти генетиги Сара Харпернинг айтишича, аждодлари, яъни буваси 70 йил, бувиси 75 йил умр кўрган инсоннинг узоқ яшаш эҳтимоли катта бўлар экан. 2. Тамаки чекишдан воз кечишҚироличанинг тамаки чекмаслик эҳтимоли кам эди, чунки унинг отаси ва опаси ашаддий кашанда бўлган. Елизаветанинг ёшлигида аёл кишининг тамаки чекиши унинг замонавийлигини белгиларди. Шунга қарамай, Елизавета никотинга қарши бўлган, ҳатто турмушга чиқаётганда шаҳзода Филиппга “Тамакини ташласангизгина сизга турмушга чиқаман”, деб шарт қўйган. Филипп унинг шартига кўнган, шундан кейин умуман тамаки чекмаган ва ҳозирда 94 ёшга кирганига қарамай, ўзини яхши ҳис қилмоқда.3. Шароб истеъмол қилишЕлизавета II кунига 1-2 бокал шароб истеъмол қилади. Айниқса, юрак қон-томир касалликларига, юз терисига фойдали бўлган оқ шаробни жудаям хуш кўради!4. Парҳез тутишҚиролича димланган товуқ гўшти ва сабзавотли салатни севиб истеъмол қилади, крахмал мавжуд бўлган барча маҳсулотлардан пиширилган овқатни умуман тановул қилмайди, шу билан бирга хамирли пишириқларни ва десертларни ҳам емайди. 5. Бахтли никоҳҚиролича шаҳзода Филипп билан 68 йилдан бери бахтли ҳаёт кечирмоқда. У берган барча интервьюларида турмуш ўртоғи уни доимо қўллаб-қувватлаб келганини, тўрт фарзандини тарбиялашда жуда катта ёрдам берганини, ҳеч қачон жанжаллашмаганини таъкидлаб ўтади.6. Жисмоний фаолликҚиролича кунига тоза ҳавода 2 соат пиёда сайр қилади, ҳафтасига икки марта чавандозлик билан шуғулланади, мускуллари фаоллигини ошириш мақсадида куннинг асосий қисмини тик оёқда ўтказади.7. Хотиржам уйқуЕлизавета II суткасига 7 соат ухлайди, ҳар куни бир вақтда, соат 7.30 да уйғонади. У соғлигини сақлаш мақсадида ҳеч қачон бу тартибни бузмайди. 8. Ақлий фаолликҚиролича ҳар куни китоб мутолаа қилишни канда қилмайди, дунё ва адабиёт янгиликларини кузатади, фуқароларнинг ҳукумат номига ёзган мактублари билан танишади, мустақил равишда расмий қабулларни ташкиллаштириш режасини тузади, тематикасини танлайди, сценарийсини ёзади. 9. Хайрия ишлариТадқиқотларнинг кўрсатишича, муҳтожларга чин дилидан ёрдам берадиган одам бошқалардан кўра узоқроқ яшайди. Ўзининг фойдаси тегаётганидан хурсанд бўлган одам организмида стресс даражасининг камайиши соғлиққа жуда катта фойда келтиради. Қиролича дунёнинг 600 дан ортиқ хайрия ташкилотларига ҳомийлик қилиб, уларнинг фаолиятини кузатиб боради.10. ОптимизмСарой аҳлининг айтишича, Қиролича доимо кўтаринки кайфиятда юради. Ҳар қандай шароитда ҳам ҳис-туйғуларини жиловлай олади, ҳеч қачон тушкунликка тушмайди. Олимлар аллақачон ҳаётга оптимистик назар билан қарайдиган одам пессиместларга нисбатан узоқроқ умр кўришини аниқлаган.


АҚШ ЖССТни қачон тарк этиши маълум бўлди | Qalampir.uz\nАҚШ ЖССТни қачон тарк этиши маълум бўлди\nОлам\t04 Сентябрь 2020 15:32 3186\nАҚШ Жаҳон соғлиқни сақлаш ташкилотини 2021 йил 6 июлда расман тарк этади. Бу ҳақда АҚШ давлат департаменти сайтида маълум қилинди. Хабарда таъкидланишича, АҚШ соғлиқни сақлаш тизимида ЖССТдан кўра “ишончлироқ ва шаффофроқ ҳамкорлар”ни қидирмоқда.\nДавлат департаменти вакили Морган Ортагуснинг таъкидлашича, ЖССТ нафақат коронавирус пандемиясига қарши курашни, балки ўнлаб йиллар давомида фавқулодда вазиятларда ўз ишини яхши уддалай олмаган. Бундан ташқари, халқаро ташкилот ундан талаб қилинган ислоҳотларни ўтказишдан, жумладан Хитойдан мустақил эканини кўрсатишдан бош тортган.\nХабарда таъкидланишича, АҚШ бутун дунё бўйлаб тиббий ва инсонпарварлик ёрдами етказишда “энг ҳотамтойи” ҳисобланади. Бу ёрдам эса америкалик солиқ тўловчилар ҳисобига амалга оширилади, улар эса бу ёрдамнинг самарали қўлланишини кутишган эди.\nОртагуснинг таъкидлашича, ЖССТга мўлжалланган маблағларнинг қолган қисми БМТнинг бошқа ташкилотларига йўналтирилади. Таъкидланишича, ушбу маблағ 62 млн долларни ташкил қилади. Шунингдек, АҚШ 2021 йил июлгача ЖССТ билан мулоқотини минимумгача қисқартиради.\nМай ойида АҚШ Президенти Дональд Трамп ЖССТ пандемия билан боғлиқ ҳолда ислоҳотлар ўтказишдан бош тортгани сабабли у билан муносабатлар узилишини эълон қилганди. Трампнинг фикрича, ЖССТ “Хитойнинг қўғирчоғи”. АҚШ ҳар йил ЖССТга 450 млн доллар тўлаб келган.\n16 Январь 12:41 38364\n16 Январь 08:18 36411\n15 Январь 09:06 31391\n14 Январь 11:07 22911\n15 Январь 12:49 21958


ИЖОД АҲЛИ ҲАЁТИДАН ҲАНГОМАЛАР - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 16 Январ 2015\tКӯришлар: 1190\n«Жовдирайди оҳу кўзлари»\nШўро замони. Отахон «Совет Тожикистони» газетасидаги бир гуруҳ қаламкашлар Ёвондаги таниқли деҳқон хўжалигига боришди. Уларнинг мақсади илғор тажрибани ўрганиш ва газета саҳифаларида ёйиш эди.\nТуш пайти. Мезбонлар учун ноз-неъмат тўла дастурхон тузалди. Кўп ўтмай гуллик катта чинни лаганда ҳовури ва мазали иси атрофни тутган гўшт сузиб келтириб қўйишди. Иштаҳаси карнай бўлган шоир Жамшид бир бўлакни олиб ея бошлаган ҳам эдики, унга маъюс тикилиб турган бошқа бир шоир дўсти шундай деди:\n- Ака, ким сизни шоир деб айтади? Кечагина ўз жигарпоралари билан сайр этиб юрган оҳу гўштини шер мисоли иштаҳа билан туширмоқчи бўлаяпсиз-а! Боринг-ки, ўзингиз бу тўғрида байт битмаган бўлсангиз, ақалли Зокиржон Фурқатнинг «Сайдинг қўя бер сайёд»ини ўқигандирсиз…\nШоир Жамшиднинг кўз ўнгида кўзлари жовдираб, овчидан раҳму шафқат истаётган оҳу сиймоси тикланди. У қўлидаги гўштни товоққа қайтариб қўйди.\nСал вақт ўтиб, зарурат билан бир айланиб дастурхон бошига қайтган Жамшид не кўз билан кўрсинки, ҳозиргина оҳуга шафқат эълон қилган шоир эса иштаҳа билан кийик гўштини паққос туширмоқда эди.\nБир ўқ билан…\nҚишлоқларнинг ҳам лақаби бўлар экан. Масалан, бир қишлоқнинг лақаби «Каллахўр» бўлса, бошқасиники «Гов», яъни «сигир» ва ҳ.\nБир тўйда бир-бирига жуда яқин ва азалдан бир-бирларининг тўй-маросимларига иштирок этиб келадиган уч қишлоқнинг одамлари бирга ўтириб қолишди. Бу одамлардан бировининг қишлоғи «Ит», иккинчисники «Эшак» ва кейингисиники «Кадихўр» эди.\nОш сузилиб, гўшти тўғралаётганда гўшт майдалаётган киши кулдириш учун суякни «Ит» лақабли қишлоқлик киши олдига қўйди. Гап маъносини яхши англаган одамлар орасида «гурр» кулги кўтарилди. Ошдан кейин қовун-тарвуз ейилаётганда эса пўчоқлар «Эшак» лақабли қишлоқ одами олдига йиғила бошлади. Яна кулги авжига чиқди.\nДаврада ўтирган шоир Султонмурод Ҳожибоевнинг қишлоғи Болғалининг лақаби «Кадихўр» эди. Кулгига олинган «аламзада»лардан бири шоирниям аскиядан четда қолдирмади:\n- Кулишингизга қараганда, бу йил ошқовоқлар яхши бўлганга ўхшайди, - деди.\n- Ҳа, тўғри айтасиз, - шоир ҳам темирни қизиғида босди. – Ошқовоқ ҳосили мўл бўлди. Лекин… шу сабил эш-шаклар кемириб кетаяпти-да! Марзасига бир-иккита кучуклардан боғлаб қўймаса бўлмайдиганга ўхшайди!\nХонадаги қаҳ-қаҳани эшитган ташқаридагилар ҳам маза қилиб кулишарди.\n- Маладес, шоир, сўзга усталигингиз роса билинди, - деди рақиблардан бири, - бир ўқ билан икки нишонни бехато урдингиз!\nШоир Абдували Бекмуҳаммад таваллудининг 50 йиллиги нишонланаётган тантанада кичикроқ бир амалдорга сўз берилди. У тадбир ўтказилаётган бинони қурган одамни, тадбир ҳомийларини кўкларга кўтариб мақтади. Энг қизиғи кейин бўлди:\n- Акахонимнинг ҳикоялари, қиссалари, романларини севиб ўқиганмиз, тоис… ўқиганман! Зўр, браво, маладесс!\nХижолатдан ғарқ терга ботган «тўйбола» - шоир Абдували Бекмуҳаммад ноилож миннатдорчилик билдириб, бош ирғади. Унинг умрида ҳали бирор насрий асар, ҳатто, кичик ҳикоя ёки туйғу ҳам ёзмаганини кўпчилик яхши билишарди-да, ахир!\nҲангоматалаб адиблардан бири қувлик қилиб нотиқдан сўради:\n- Ўша роман қурғурнинг номи нима эди-я? Биз ҳам бир ўқиб қўйсак…\nАмалдор сир бой бермасликка тиришди:\n- Ўқиганимга анча йиллар бўлган… Ҳаҳ… номи нима эди-я, тилимнинг учида турибди-ю…\nБошқа бир ижодкор қувликни давом эттирди:\n- «Ёлғон» эмасмиди? Мен устознинг шунақа романини ўқиганман…\n- Мана, мана, браво! Ўқиган одам бор экан. «Ёлғон» эди, ҳа, «Ёлғон» романи. Зўр, маладес, зўр ёзганлар!\nШу-шу бўлди-ю қайси бир тадбирда сўзга чиққан киши аравани қуруқ олиб қочса, «бу ҳам «Ёлғон» романини ўқиганлардан экан, деб қўйишади.\nБугун: 26-05-2020 15:10:25


“Шахси номаълумлигича қолган кимса” - Favvora | билим чашмасидан отилган фаввора\n2016-10-03 2231 Ko'rilgan Улуғ насиба ворислари 2\nМен Маккада хаж қилиб юрган кезларим менга Хажжож ибн Юсуф ас-Сақафий одам юбориб, ҳузурига боришимни таклиф қилди. Унинг ҳузурига кирган эдим, менга салом берди. Менинг яқинимга ўтирди. Менга ёстиқ узатди ва унга суяниб ўтиришимни илтимос қилди. Сўнг мендан хаж маносикларидан унга қийин тушинарсиз бўлаётган масалалардан ва бошқа мавзулардан сўрай бошлади. Шу вақт уй атрофида талбия (“лаббайка”) айтаётган кишининг товушини Хажжож эшитди. Талбия айтаётган киши товушини шундай кўтардики, қалблар тебраниб кетди. Шунда Хажжож буюрди:\nЎша талбия айтувчини олдимга олиб кел!\nУ олиб кирилди. Хажжож ўша кишига деди:\nБу ҳақида сўраётганим йўқ сендан, мен сенинг қаерданлигингни сўраяпман! – деди (Хажжож).\nАмирларинггизни (яъни, укасини сўрамоқчи) қандай ҳолда тарк этдинг?\nУни каттакон, бадани тўлиқ – жисмли ҳолда, кирувчилари кўп, чиқувчилари кўп мақомда тарк этдим.\nСендан у ҳақида сўраётганим йўқ!\nУндай бўлса мендан нимани сўрадинг?\nСизларнинг орангиздаги сийрати ҳақида сендан сўрадим!\nУ (киши) деди:\nҚаттиқ зулм этаётган ҳолда, махлуққа итоатли, Ҳолиққа (Яратувчига) осий-гуноҳкор мақомда тарк этдим.\nХажжож бирга ўтирган кишилардан ҳижолат бўлгани учун юзи қизариб кетди ва кишига деди:\nУ ҳақида айтаётган нарсангни ўйлаб кўрдингми, унинг (укамнинг) мени олдимдаги мартабасини сен биласанми ўзи?!\nУни (яъни, укангни) мартабасини мендан кўра азизроқ кўрасан. Менинг Аллоҳ Азза ва Жалла наздидаги мартабамчи! Мен унинг (Аллоҳнинг) уйига меҳмонман! Набиййини тасдиқ этувчиман! Топшириғини ўтовчиман!\nХажжож жим бўлди, унга жавоб айтувчи бўлмади. Сўнг киши ўрнидан туришни кечиктирмади. Изн сўрамай ёки унга изн берилмай туриб чиқиб, жўнаб кетди. Унинг кетидан тушдим ва ўзимга дедим:\nАлбатта (бу) киши солих кишидур. Унга эргашиб, уни топгин кўзингдан ғойиб бўлмасидан олдин, одамларга қўшилишидан олдин! Бас унинг ортидан эргашдим, Байтга кетаётганда топдим, у Каъбапўшга осилиб турган эди. Яноғини унинг деворига қўйиб олган эди. У шундай дерди:\n“Парвардигоро, сендангина паноҳ сўрайман, сенгагина илтижо қилурман! Парвардигоро ўз сахийлигинг ила мен учун хотиржамлик ва ўз кафолатинг билан розилик ато этгин! Бахилларнинг манъ қилишидан кенг ҳолатда қилгин! Ўз нафсларини яхши кўрувчилар қўлидаги нарсаларидан беҳожат этгин! Парвардигоро сендан яқин бўлган енгиллигингни сўрайман... эй Роббил-аламийн!”\nУнинг олдига одамлар тўлқини борди ва уни менинг кўзимдан тўсиб қўйди. Ундан кейин уни йўлиқтиришимга йўл йўқ эканлигига ишончим комил бўлди.\nҚачонки арафа куни оқшом бўлгач, уни одамлар билан бирга (Муздалифага) тушаётганини кўриб қолдим. Мен унга яқинлашганимда у шундай дерди:\n“Парвардигоро агар менинг хожатимни, чарчоғу, оғир меҳнатларимни мақбул қилмаган бўлсанг, мусибатимнинг ажридан махрум қилмагин!”\nСўнг у одамлар орасига кирди, қоронғулик уни мендан ғойбга олди. Уни учратишдан умидимни узиб, дедим:\n“Парвардигоро, менинг ва унинг дуосини ҳам қабул этгин! Менинг ва унинг умидларини ижобат қилгин! Қадамлар тойиладиган кунда менинг ва унинг қадамини собит – мустаҳкам қилгин! Ҳавзи – кавсар устида мени у билан бирга жамлагин, эй Акромал-акромийн!”\nАмирул-муъминин Сулаймон ибн Абдулмалик Байтул-атийққа етиб келгач (яъни “эски уй” – Каъбанинг номланиши) унинг Каъбайи муаззаммага завқлари жўшди ва хос хизматчисига деди:\nДинда бизни теран тушинтира оладиган олимни излаб топгин! Аллоҳ Азза ва Жалланинг шарафли кунларидан бўлган бу кунда бизга панду-насиҳат қилсин!\nХизматчи хаж ва олди-сотди учун жамланган одамлар томонга борди. У улардан амирул-муъминин тилаги, истаги ҳақида сўради. Унга айтилинди:\nАнави Товус ибн Кайсан – ўз асрининг фақиҳлари пешвосидир. Аллоҳга даъват этишликда тили содиқроғидир. Сен ўшани лозим тут!\nХизматчи Товусга йўлиқди ва деди:\nЭй шайх амирул-муъмининнинг чақириғига жавоб беринг!\nТовус унга секинлатмай, имкониятни чўзмай ижобат қилди. У Аллоҳ Таъоло йўлида чорловчилар фурсатни бой бермай, уни ғанимат билишлари лозимлигини ишонч билан тан олар эди. Бу ишда шошиб, қулай фурсатдан фойдаланиб қолиш зарур ҳисобланади. Салтанат эгаларининг эгри бўлишини тўғриламоқ учун айтилган биргина сўз афзалроқ иш эканлиги янада ишончлироқ бўлиши шубҳасиздир. Уларни жабру-зулмдан тийиш, Аллоҳ Таъолога муқарраб банда бўлиши йўлида меҳнат қилиш жуда муҳимдир.\nТовус ибн Кайсан хизматчи билан бирга жўнади. Амирул-муъминин ҳузурига киргач, у билан саломлашди. Халифа унга яхшироқ алик қайтарган бўлди. Зиёратчиси бўлган Товусни иззат-икром қилиб, ёнига яқин ўтиришини таклиф қилди. Сўнг хаж маносикларидан ўзига қийин бўлаётган ўринларидан сўрай бошлади. Товус деди: “Амирул-муъминин истаги ҳосил бўлгач, мендан сўрайдиган нарса унда қолмаганини сезиб, ўзимга-ўзим дедим; “Эй Товус сендан бу мажлис ҳақида Аллоҳ албатта сўрайди!” Сўнг унга қараб, айтдим:\nЭй амирал-муъминин, дарҳақиқат жаҳаннам қаъридаги қудуқ устида бир қоя бор. Қудуққа етмиш йил тушишда давом этилади. Бу жаҳаннам қудуқларидан бўлган қудуқни Аллоҳ кимлар учун тайёрлаганини биласизми, эй амирал-муъминин?\nУ ўйламасдан “Йўқ!” деди. Сўнг ўзига ўзи қайта деди:\nҲолингга вой бўлсин, ким учун уни тайёрлаган?!\nАллоҳ Азза ва Жалла ўзининг ҳукмида шерик бўлганга ва жабру-ситам қилганга уни ҳозирлаб қўйган!\nСулаймонни ана шундан кейин титроқ тутди. Гумон қилдимки, у титроқ билан бирга унинг рухи ёнбоши орасида кўтарила бошлади. У йиғлашга тушди. Ич-ичидан, унсиз йиғларди. У менга яхшилик тилаганча қолди.\nУмар ибн Абдулазиз халифаликка ўтиргач Товус ибн Кайсанга элчи жўнатди. Элчига: “Эй Абу Абдуррохман менга насиҳат қилинг!” деб тайинлаган эди. Товус унга қайта мактуб йўллаб, унга бир сатргина рисола ёзиб жўнатди холос. Унда шундай дейилган эди: “Агар сен амалингнинг барчасини яхши ҳолатда бўлишини истасанг, яхшилик аҳлидан фойдалан. Вас – салам!”\nУмар ибн Абдулазиз рисолани ўқигач: “Ваъз олишга бу етарли, ваъз олишга бу етарли!” – деб қолди.\nХалифалик Хишом ибн Абдулмаликка ўтган кезлари, Ҳишом Байтул-харомга ҳаж қилиш учун келди. Аҳли Маккадан бўлган хос ишчиларига буюрди:\nРосул алайҳис-солату вас-саламнинг саҳобаларидан бирор кишини излаб топинглар!\nЭй амирул-муъминин, саҳобалар Роббилари ҳузурига рихлат қилганлар, бирин-кетин ўтиб кетганлар, улардан бирортаси ҳам қолмаган.\nУндай бўлса тобеъинлардан...\nТовус ибн Кайсан олиб келинди. У киргач, оёқ кийимини гиламнинг четига ечди. Унга “амирул-муъминин” демасдан, салом берган бўлди. Уни кунияси билан эмас, балки исминигина айтиб гапирди. Унга изн бермай туриб, ўтирди. Ҳишомни ғазаб эгаллади. Икки кўзи аччиққа тўлди. У ўзининг мажлисдошлари орасида, тасарруфотида бундай журъатни ва ҳайбатидаги етукликни кўриб, ороми бузилган эди...\nУ Товусга деди:\nЭй Товус сен бундай қилишликка қандай журъат этдинг?\nНима қилдим мен?\nХалифа ғазаб ва аччиқланишга ўтди:\nОёқ кийимингни гиламнинг четига ечдинг; “амирул-муъминин” дея менга салом бермадинг; исмимнигина айтдинг, куниямни айтмадинг; менинг изнимсиз ўтирдинг!\nТовус хотиржамлик билан жавоб берди:\nГиламингни четига оёқ кийимимни ечганимга келсак, мен уни ҳар куни беш маҳал Роббил-изза ҳузурида (яъни намоз ўрнида) ҳам ечаман (у сени таҳқирлаганим, менсимаганим учун эмас), менга итоб қилиб, менга ғазабингни сочма!; Сени “амирул-муъминин” демаганимнинг боиси эса, ҳамма муъминлар сенинг амирлигингга рози эмас! Мен сени “амирул-муъминин” десам, ёлғончи бўлиб қолишимдан қўрқдим; Сенинг исмингни айтиб, куниянгни айтмаганимнинг сабаби эса, Аллоҳ Азза ва Жалла анбиёларни ҳам исмлари билан чақирган: “Эй Довуд, эй Яхё, эй Ийсо” деб, аммо душманларини эса кунялаб, атаган: “Абу Лаҳабнинг қўли қуриди, ҳалок бўлди”, дея; Сендан изнсиз ўтирганимга келсак, мен амирул-муъминин Али ибн Абу Толибдан: “Агар дўзах аҳлидан бўлган кишига назар солмоқчи бўлсанг, ўтиргувчи кишига назар солгин, унинг атрофида, қўл остидаги қавм тик турган ҳолда бўлади”, деганини эшитганман. Сени дўзах аҳлидан бўлган анави кишидан бўлиб қолишингни ёмон кўрдим!\nҲишом ҳижолат бўлган ҳолда, ерга қаради, индамади. Сўнг бошини кўтариб, деди:\nЭй Абу Абдуррохман менга ваъз қилинг!\nТовус ибн Кайсан деди:\nМен Али ибн Абу Толиб розияллоҳу анҳудан, шундай деётганини эшитганман: “Жаҳаннамда узун устунлардек илонлар ва хачирлардек чаёнлар борки, ўз раъийатига (қўл остидагиларга) адолат қила олмайдиган ҳар-бир роъий (етакчи)ни чақади”, дедиларда, ўрнидан туриб жўнаб кетди.\nТовус ибн Кайсан баъзи кимсалардан юз ўгириб, муомала қилмасликни маъқул деб топарди. Унинг ўғли ҳикоя қилиб берган воқеа қуйидагича бўлган:\nБир йили отам билан бирга Яманлик хожилар билан бирга йўлга чиқдик. Шаҳарлардан бирига тўхтадик, у ерда ибн Нажих деб номланадиган омил бор эди. У энг ёмон омиллардан бўлиб, хақдан узоқ ва ботилга дахлдор одам эди. Фарз намозини адо этиш учун шаҳар масжидига бордик. Ибн Нажих отамнинг масжидга келишини билиб, унинг олдига келиб ўтирди ва унга салом берди. Унга отам жавоб қилмади. Ўнгидан келиб гапириб кўрди, чапидан келиб гапириб кўрди, аммо ундан отам юз ўгирди. Ана шуни кўриб туриб, уни ёнига бордим ва қўлимни у томонга чўздим. Унга салом бериб дедим:\nСизни отам танимаяпти.\nЙўқ, отангиз мени танийди! У мени билганлигидан сиз кўрган нарсани қиляпти.\nСўнг у индамай, бирор нарса демай кетди.\nМанзилга қайтганимизда, отам менга қарадида:\nЭй аҳмоқ, анавиларнинг йўқлигида ўткир тиллар билан ёмонлай оласану, улар ҳозир бўлсалар, уларга сўз билан қарам бўласанми, бу нифоқдан бошқа нарса эмаску?!\nТовус ибн Кайсан мавъизаларини фақат халифа ва волий, ҳамда омилларгагина эмас балки, дўст тутган ҳар-бир кимсага унга ҳожати тушган ёки рағбат қилганга ҳам насиҳат қилар эди.\nАто ибн Абу Рабох айтди:\n“Товус ибн Кайсан мени бир ўринда кўриб, у маъқул кўрмаган ўрин эдики, менга деди:\nЭй Ато сенинг юзингга, ҳожатларингни кўндаланг қилсанг эшигини ёпиб оладиган кимсадан эҳтиёт бўл! Уни сенга эшикларини очадиганлардан талаб қил! Сенинг талабинг уни чақиришинг билан, сенга ваъда берса, ижобат қилиш билан барпо бўлади.”\nТовус ўз ўғлига айтарди:\nЭй ўғилчам, ўзингни ақл эгаларига мансуб деб бил, агарки улардан бўлмасанг ҳам. Жоҳил-нодонлар билан ўртоқ бўлмагин, агар улар билан ҳамтовоқ бўлсанг, сен уларга мансуб бўлиб қоласан, агарки улардан бўлмасанг ҳам! Билгинки, ҳар-бир нарсанинг мақсади бўлади. Кишининг мақсади – динининг батамом, тўла-тўкис бўлиши ва хулқининг баркамолликка етиши бўлиши зарур!\nТовуснинг ўғли Абдуллоҳ отасининг тарбиясини олган, унинг хулқи ила хулқланган фарзанд бўлган.\nБир юз олтинчи ҳижрий сананинг Зул-ҳижжа ойининг тўққизинчи куни шайх Товус Арофотдан Муздалифага хожилар билан тушди. Бу унинг қирқинчи хажжи эди.Шом ва хуфтонни адо этгач, ерга ёнбошлади. Шу ҳолда бу фоний оламни тарк этдилар. Ёшлари юздан ўтиб қолган эди. Аҳли ва ватанидан йироқда, эҳромлигида ўлимни қарши олди.\n“Мақсадсиз яшаётган кимса қандай кимса”\n“Ҳозирда мавжуд бўлган тафаккурлар”\nРобиъ ибн Хусайм


Tashkent City қандай қурилмоқда? Илк пресс-тур ташкил этилди\n23:33 / 31.01.2019\nТошкент шаҳри марказида Tashkent City лойиҳаси амалга оширилаётгани ҳақида бир неча бор хабар қилинган. Айни лойиҳа атрофида эса, турли хил хабарлар пайдо бўлмоқда. 31 январь куни мазкур лойиҳада ишлар қандай олиб борилаётгани ва ОАВ вакилларини қизиқтирган саволларга жавоб бериш мақсадида пресс-тур ташкил этилди.\nЖурналистлар ва операторлар жамоаси даставвал Boulevard деб номланган тураржойлар мажмуаси барпо этилаётган 7-лотга ташриф буюришди. Ушбу мажмуани қураётган Premium Village компаниясининг 7-лот бўйича раҳбари Александр Цон тураржой бинолари қурилишига доир тафсилотлар билан ўртоқлашди.\n«Мажмуа fast-track, яъни параллел лойиҳалаш асосида қурилмоқда. У 6та кўп қаватли бинолар мажмуасидан иборат бўлади. Ҳар бир уй остига 582тадан узунлиги 14 метрлик 80 см диаметрдаги қозиқоёқлар қоқилиб чиқилди. Барча уйлар ерости сувларидан ишончли ҳимояланган», - деди Александр Цон.\nPremium Village компаниясининг 7-лот бўйича раҳбари Александр Цон\nУ, шунингдек, мажмуа 2020 йил май ойида фойдаланишга топширилишини билдирар экан, тураржой биноларининг сейсмик бардошлигига ҳам ойдинлик киритди.\n«Уларнинг зилзилабардошлиги норматив бўйича +9 баллдир. Биноларнинг бетон ишларида 400 маркали цемент ишлатилмоқда. Бу 1 см2.га 400 кг юк мос келади, деганидир. Шунга биноан, бемалол ушбу уйлардан харид қилган бўлар эдим», - дея таъкидлади 7-лот раҳбари.\nУнинг айтишича, ишлар 2 сменада ташкил этилган бўлиб, биринчи сменада ишчилар 8-17 оралиғида ишлайди. Иккинчи смена кечки 20-00дан тонгги 5-00гача давом этади.\n«Менга 12 соат ишлайдиган ишчи керак эмас. Чунки, бу хавфсизлик жиҳатидан ҳам мақсадга мувофиқ эмас. Кўп ишлаган ишчи ёки хато қилади, ё бўлмаса, бирор кор-ҳол рўй бериши мумкин. Қолаверса, Ўзбекистонда иш соатлари белгилаб берилган. Шунга кўра, иш ва дам олиш кунлари ташкил этилади», - деди Александр Цон.\nТаъкидлаш ўринлики, ОАВ вакилларига қурувчилар учун барпо этилган шароитлар кўрсатилиши айтилган бўлса-да, фақатгина Discover Invest ходимлари ишлаётган офиснигина кўришга имкон берилди.\nШу билан бирга, маълум қилинишича, Boulevard мажмуасининг 15 фоиз хонадонлари сотиб бўлинган.


Kutubxona - Tohir Malik. Zijxazdan Kengqoshga sayohat (hajviya) / Kiril\nSiz shu sahifadasiz: Tohir Malik. Zijxazdan Kengqoshga sayohat (hajviya) / Kiril\nАсар номи Зижхаздан Кенгқошга саёҳат (ҳажвия)\nЗижхаздан Кенгқошга саёҳат (ҳажвия)\nБировга айтиб берган эдим, «ўлай агар, ишонмадим», деди. Майли, ишонмаса ишонмасин, аммо ўлмасин.\nЙўққулободда ким кўп, омад қуёши кулиб турганлар кўп. Войқул ҳам шуларнинг бири. Омади кулмаса, юк машинаси сотиб олардими? Йўққулободда омади бор одамнинг хўрози ҳам тухум қилади, дейишгандай, ҳосил ҳам мўл бўлди-ю Войқул бир машина сара қовун билан «Қайдасан, Кенгқош!» деб йўлга тушди. Қўлида Хотинхўжаси ёзиб берган отнинг белидек бўлмаса ҳам, думи қадар узунликдаги рўйхат. Шу рўйхат бўйича Кенгқош бозорларини овлаши керак. Минг турли орзулар билан кетаётувди, бир йигитча ола таёғини кўтариб «Тўхта!» деди. Айтмоқчи, бунақа азаматларни Масков томонларда илгари «ГАИ» дейишарди, Йўққулободда биров «йўлларингдан айланай, сен салом бергин, алик олмаган – номард» дейди, яна бирови қисқагина қилиб, «ВОИ». Ола таёғидан ҳам номи узайибди, барака топгурларнинг. Топиш-тутиши ҳам шу номига қараб узайса майли-я! «ВОИ бола», ҳужжатларни текширгиси келиб турган экан, Войқул ҳамма қоғозларини берди. «Ака, ҳамма ҳужжатингиз жойида экан, эсон-омон бориб келинг, Худо бозорингизни берсин», дейишини кутиб, у нодонгина: «Янгангиз билан деҳқончилик қилувдик, энди меҳнатнинг роҳатини кўрадиган бўлиб турибмиз» деб юбормайдими? «Ие,- деди «ВОИ бола»,- ҳали янгам билан бирга деҳқончилик қилдингизми? Бунинг ҳужжати йўқ-ку?» Войқул, ҳомкалла, хотини билан бирга далада ишлагани ҳақида қоғоз қилиб олмаган экан. «ВОИ бола» «бу ҳужжатсиз сизга шаҳарга йўл йўқ»,- деб туриб олди. Яхшики, Войқулнинг калласи ишлаб қолди. «Болангдан айланай, ВОИ бола, иккита қовун берсам, ўша ҳужжатнинг ўрнини босадими?» дедим. «ВОИ бола» «Нима, мен порахўрманми!»- деб уни жеркиб берди. Войқул вой-войлаб ўтирмай, савдони барибир пишитди. «ВОИ бола»нинг китобидаги қоида бўйича ўн донагина қовун порага кирмас экан, ўзи танлаб олиб, Войқулга «оқ йўл» тилади. Йўлда «ВОИ бола»лар ҳам кўп экан. Ҳаммасига ола таёқ етказиб берганларга ҳам қойил қолиш керак. Ҳаммаси Войқулни кўриши билан таёғини ўйнатиб қолса-я! Биттаси: «далада бирга ишлаганингиз чин хотинингизми ё ўйнашингизми, нега ҳужжати йўқ», деса иккинчиси: «ўша аёлингиз хотин жинсидан эканига гинекологдан ҳужжат олишингиз керак эди»,- дейди. Аммо буларнинг орасида биттаси ҳам порахўр эмас экан, шуниси аж-жойиб! Войқул ўнта-ўнта қовун билан ишларини ҳужжатлаштириб бораверди. Кенгқошга етай деганида машина тепасига чиқиб қарасам, худди атай санагандай ўнтагина қовун қолибди. Ният – холис-да! Бу қайси бахти кулганга насиб қилганийкин, деб турувди, яна битта «ВОИ бола» келди. Қоғозларни ўқиб чиқиб: «Ҳужжатга қараганда машина эркак кишиники экан», деди. «Ўша эркак - аканг қарағай бўлади, акаси жонидан»,- деди Войқул. У эса Войқулга яхшилаб қараб олиб: «Бу ерда эркаклигингиз ҳақида ҳужжат йўқ-ку?»- деди. «Эркаклигимни кўриб турибсан-ку?» деса, бола пақир, «Мен кўриб турганимга ишонмайман, ҳужжатга ишонаман»- деди. Хуллас, қолган ўнта қовун эвазига эркаклигига ишонтирди. Қовун кетса кетсин, обрў кетмасин, деди-да!\nШаҳаргача келиб, орқага қайтиб кетавермай, деб бир айлангиси келди. Яхши ҳамки хотини қовун сотилгунча паттачи-маттачига ишлатиб турарсиз, деб пича пул берган эди. Шаҳар ичида ҳам олатаёқлар кўтарилиб турар экан. Ҳар кўтарилганда чўнтак қоқилаверди. Охири ютқизган ночор қиморвоз хотинини тиккандай, Войқул ҳам машинанинг биттадан бўлагини ташлаб кетаверди. Тўртта ғилдиракка қаноат қилган «ВОИ бола»нинг инсофи бор экан, қоқ суяги қолган машина «склети»ни йўловчи «Камаз»нинг кажавасига ортиб берди. Қовун ортиб Кенгқошга келаётганида қадрдон бўлиб қолган «ВОИ бола»лар қайтишини интиқ кутиб туришган экан, Войқул уларни ҳам қуруқ қўймади. Қишлоққа кираверишда елкасида битта тўн-у, қўлида машинанинг калитигина қолган эди. Охирги «ВОИ бола», отасига раҳмат, калитни олмади, «сизга биздан эсдалик бўлсин», деди аммо тўнини олди. «Эскироқ бўлса ҳам сизники табаррук, итимнинг тагига соламан»,- деди.\nВойқул «Саргузаштларимга уйдагилар ишонишмас», деб хавотирланганди, йўқ, калитни далил қилгач, хотини дарров ишонди. Аммо ҳеч ким ранжимади. Йўққулободда туғилиб-ўсмаган Афанда битта тақа топиб олиб, «яна тўртта тақа топилса, тепасига биттагина эшак топсам бас», деган экан. Войқулда калит бор, тўртта ғилдираг-у, битта мотор, яна кузов деганларидай... топиш қийин эканми? Лекин кейинги йил Борқандга боришни мўлжал қилиб қўйди. Ўйлаб қараса, шу шаҳарни кўрмаган экан. Тижорат бўлмаса зиёрат, деганлар, а, лаббай?\nБиз бу баённи ёзиб ўтирганимизда Войқул шошиб турган эди. «Қаёққа кетяпти?» дейсизми? Хотинининг қайнонасига қиз экани, ўзининг эса қайнонасининг куёви экани ҳақида ҳужжат олиб қўйиши керак. Яна ким билади, йўл узоқ...\n"http://www.kutubxona.com/wiki/index.php?title=Tohir_Malik._Zijxazdan_Kengqoshga_sayohat_(hajviya)_/_Kiril&oldid=6839" dan olindi


«Дин насиҳатдир. Ҳусни хулқ»\nМаҳсулот коди: KH157\nМаҳсулотни кўрганлар сони: 6044\nШайх Муҳаммад Содиқ Муҳаммад Юсуф ҳазратларининг қаламларига мансуб «Дин насиҳатдир. Беҳуда ишларни тарк қилиш киши исломининг ҳуснидандир» деб номланган китоб.\nШайх Муҳаммад Содиқ Муҳаммад Юсуф ҳазратларининг қаламларига мансуб «Амаллар ниятга боғлиқдир» деб номланган китоб. МУҚАДДИМАДАН БИСМИЛЛАҲИР РОҲМАН..


Хитойда 5 йил ичида вазир ўринбосари ва ундан юқори лавозимдаги 60 шахсга айблов эълон қилинди\n19:05 / 20.07.2016\nХитой прокуратураси ўтган 5 йил ичида вазир ўринбосари ва ундан юқори лавозимдаги 60 шахсга айблов эълон қилди, деб айтилмоқда Хитой Олий халқ прокуратураси хабарида.\nЎтган 5 йил ичида Хитой прокуратураси ҳаммаси бўлиб вазир ўринбосари ва ундан юқори лавозимдаги шахсларга лавозим билан боғлиқ жиноятлар бўйича 98 та жиноий иш очди. Прокуратура маълумотларига кўра, бундай шахсларнинг ноқонуний фаолияти натижасида мамлакатга солинган умумий иқтисодий зиён 48,7 млрд юанни (7,3 млрд доллар) ташкил қилган.\nХитой Олий халқ прокуратураси март ойида Хитой ҳукумати томонидан 2015 йилда вазирлик ва ундан юқори даражадаги 22 мансабдор шахс жиноий жавобгарликка тортилганини маълум қилган. Яна 41 мансабдор шахсга нисбатан тергов бошланган.\nАйблов эълон қилинган мансабдор шахслар орасида Хитой жамоатчилик хавфсизлигининг собиқ вазири Чжоу Юнкан ҳам бор. У вазирликни 2002 йилдан 2007 йилгача бошқарган, 2007-2012 йилларда Хитой Коммунистик партияси марказий қўмитаси сиёсий бюроси 17-чақириқ доимий қўмитасининг аъзоси бўлган.\nПрокуратура собиқ вазирга нисбатан 2014 йил декабрда тергов бошлаган ва уни ҳибсга олишга қарор қилган. Шу йилнинг мартида Хитой ҳукумати Юнкан ва унинг атрофидаги одамларга тегишли 14,5 млрд долларлик активларни мусодара қилган. Собиқ вазирдан ташқари можарода унинг атрофидаги 300 дан кўпроқ киши – унинг қариндошлари, сиёсий иттифоқдошлари, CNPC нефть-газ корпорацияси ходимлари номи тилга олинган. 2015 йил июнда Юнкан порахўрлик ва давлат сирини атайлаб ошкор қилгани учун умрбод қамоқ жазосига ҳукм қилинган. У барча сиёсий ҳуқуқлардан маҳрум қилинган, унинг активлари мусодара қилинган.\nХитойда коррупцияга қарши йирик миқёсдаги кураш ҳокимият тепасига Си Цзиньпин келгандан кейин бошланган. Хитой аксилкоррупцион ҳамкорликнинг глобал тармоғини яратмоқчи ва жиноий ишларда халқаро ҳуқуқий ёрдамга тегишли қонунчилик актларини ишлаб чиқиш масаласини кўриб чиқмоқда.


By Камолиддин Иноятуллоҳ on 02/20/2019 АЛЛОҲНИНГ СУЮКЛИ БАНДАЛАРИ МАҚОЛАЛАР\nИсроф ва ортиқча сарфнинг қораланиши\nАллоҳ таоло бахиллик ва қизғанчиқликдан қайтаргани каби, исроф ва ортиқча сарфдан ҳам қайтаргандир. Аллоҳ таоло деди: “Ўзингга ҳам, аҳли-оилангга ҳам, муҳтожларга ҳам қисиб-қимтиб, яхши ишларга пул сарфлашдан қўлингни тортма. Шунингдек, инфоқ-эҳсонда исроф қилиб, куч-тоқатингдан ташқари нарсаларни ато этма. Акс ҳолда, одамларнинг маломати остида ва молингни исроф билан йўқ қилганингга ҳасрат-надоматда қоласан” (Исро, 29).\nИбн Касир роҳимаҳуллоҳ айтади: “Аллоҳ таоло ҳаётда тежамкорлик билан яшашга буюриб, бахилликни қоралаб ва исрофгарчиликдан қайтариб шундай дейди: “Ўзингга ҳам, аҳли-оилангга ҳам, муҳтожларга ҳам қисиб-қимтиб, яхши ишларга пул сарфлашдан қўлингни тортма”, яъни бировга ҳеч нарса бермайдиган бахиллардан бўлма ва “Инфоқ-эҳсонда исроф қилиб, куч-тоқатингдан ташқари нарсаларни ато этма”, яъни инфоқ қилишда ортиқча сарфлаб, киримдан чиқимни кўпайтириб, тоқатингдан ташқари даражада ҳам берма. “Акс ҳолда, одамларнинг маломати остида ва молингни исроф билан йўқ қилганингга ҳасрат-надоматда қоласан”, яъни бахиллик қилсанг, одамлар сени айблайдилар, тоқатингдан ортиқ бериб юборсанг, инфоқ қилишга қодир бўлмай, аввалда тез югуриб, сўнг толиқиб юролмай қолган улов каби ҳеч вақосиз ўтириб қоласан” (Ибн Касир тафсири).\nРаббимиз Аллоҳ азза ва жалла бошқа бир ояти каримада бундай дейди: “Молингни Аллоҳнинг тоатидан бошқа ўринларга ёки исрофгарчилик билан сарфлама. Исроф қилувчилар фисқ-фасод ва гуноҳда шайтоннинг дўстларидир. Шайтон эса Раббининг неъматини инкор қилувчи ва унга куфр келтирувчидир” (Исро, 26-27).\nАбдуллоҳ ибн Масъуд розияллоҳу анҳу: “Исрофгарчилик – ҳақсиз ўринларга молни сарфлаш”, деб айтганлар.\nҚатода роҳимаҳуллоҳ: “Исроф – гуноҳ ва маъсиятга пул сарфлаш”, деган.\nМужоҳид роҳимаҳуллоҳ эса: “Инсон барча мол-дунёсини ҳақ йўлда инфоқ қилиб юборса, исрофгар бўлмайди. Лекин бир ҳовуч нарсани ноҳақ ўринга сарфласа, исроф қилувчи бўлади”, деб айтган.\nИсроф ҳар қандай ишда – еб-ичишда бўладими, кийим-кечак, ҳовли-жой, уй-анжом, гапириш, гапирмаслик, ухлаш, ухламаслик, очлик, тўқлик ва булардан бошқа ишларда бўладими, барчасида қоралангандир. Биз шу ўринда исрофнинг бир турини шарҳлаб ўтамиз.\nAvvalgi maqolaҲаром амаллар: Даюслик\nKeyingi maqola Усмонийлар давлати: Константинопол фатҳи (3)


Тожикистонда Исломий партиянинг ҳимоячиси қамалган - BBC O'zbek\nТожикистонда Исломий партиянинг ҳимоячиси қамалган\nДушанбеда мухолифатдаги 'Ислом Уйғониш партияси' етакчиларининг адвокати Жамшид Ёров давлат сирини ёйишда гумонланиб, ҳибсга олинган.\nРасмий бўлмаган маълумотларга кўра, ҳукумат ҳимоячини диний ташкилот раҳбарларига июн ойида чиқарилган маҳкама ҳукми нусхасини гўёки ошкор қилган деб билмоқда. Шу билан бирга Жамшид Ёров сирни ошкор этмаслик бўйича ҳужжатга имзо чеккани айтилади.\nИсломий партиянинг олий сиёсий кенгаши аъзолари устидан маҳкама Тожикистон пойтахтида ёпиқ тартибда ўтказилган. Ҳукумат бунга маҳкамада давлат сирига таалуқли маълумот борлигини сабаб қилиб келтирган.\nМухолифатдаги оммавий ахборот воситаларида 99 саҳифадан иборат маҳкама ҳукми чоп этилган. Айтилишича, унинг нусхаси адвокатларга ҳам, судланувчиларга ҳам берилмаган.\nТожикистон расмийлари айни пайтда бу ҳужжат мухолифат қўлига қандай тушиб қолганини изоҳламаяпти.\nДушанба куни Исломий партия раисининг қамоқдаги ўринбосари Маҳмадали Ҳайитнинг хотини ва ўғли ҳибсга олинган. Кўпчиликнинг фикрича, уларнинг ушланиши ҳукм қарори чоп этилиши билан боғлиқ бўлиши мумкин.\nҲозирча ҳукумат ҳимоячи ва оила аъзоларининг ҳибсга олиниши бўйича тарқалган фаразларни тасдиқлагани ҳам рад қилгани ҳам йўқ.\nЖамшид Ёров таниқли тожик фаоли Бузургмеҳр Ёровнинг укаси бўлади. Акаси Исломий партиянинг биринчи ҳимоячиси бўлиб, уларга нисбатан тергов жараёнида қийноқлар қўлланилганини айтиб чиққанидан сўнг ўзи ҳам экстремизм, товламачилик ва ҳужжатларни сохталаштиришда айбланиб ҳибсга олинганди.\nИсломий партиянинг ўзига нисбатан 2015 йил сентябр ойида ҳукуматнинг тазйиқлари бошланган. Партия фаолияти Олий маҳкама қарори билан тақиқланган ва террористик ташкилот деб тан олинган эди.\nИслом Уйғониш партиясининг раҳбари Кабирий айни пайтда муҳожиротда қувғинда қолишга мажбур. У олдинроқ ўзининг ҳаётига таҳдидлар борлигини айтган.\nТожикистон Кабирий ва бошқа мухолифатчиларни Интерпол тизими орқали халқаро қидирувга топширган.\nҲукумат тожик исломчиларини давлат тўнтаришига уринишда ва генерал Абдуҳалим Назарзода раҳбарлигида ҳарбий қўзғолонни ташкиллаштиришда айблаб келади.


Ток новдаларин чеканка қилиш ва баргларини сийраклаштириш | АгроОлам.Uz\nДомой Боғбончилик Ток новдаларин чеканка қилиш ва баргларини сийраклаштириш\nТок новдаларин чеканка қилиш ва баргларини сийраклаштириш\nТок новдаларин чеканка қилиш. Бунда ток новдаларининг симбағазнинг юқориги симидан осилиб тушган учки қисми кесиб ташланади. Ўзбекистонда новдалар августнинг биринчи ярмида чеканка қилинади. Чеканка қилиш натижасида ток туплари ёруғлик ва ҳаводан яхши фойдаланади ва новдалар яхши пишади. Жуда қалин ўсиб кетган тупларни чеканка қилиш кераклиги, кўп йиллик тажрибалардан маълум. Агар ток симбағазга кўтариб ўстирилаётган бўлса, новдалари энг юқориги симдан 30 см баланддан кесилади.\nТок баргларини сийраклаштириш. Бу иш узум ғужумлари пишган вақтда узум шингилларига ёруғлик яхши тушиши ва улар орасига ҳаво яхши кириши ҳамда улар яхши ранг олиши учун амалга оширилади. Баргларини, кўп эмас, фақат узум бошларидан пастдагиларини ёки уларни соялаб қўйганларини юлиб ташлаш керак. Барглари кўп юлиб ташланса, узум бошларини офтоб уруши мумкин.\nМанба: Узум етиштириш ва майиз қуритишнинг замонавий технологияси – Тошкент: «Sharq», 2013.


Жигар трансплантацияси: 28 ёшли аёл турмуш ўртоғига донорлик қилди | Qalampir.uz\nЖигар трансплантацияси: 28 ёшли аёл турмуш ўртоғига донорлик қилди\nЖамият\t17 Сентябрь 16:59 5511\nТошкентнинг Учтепа туманида яшовчи 32 ёшли Ўктам Aҳмедовга аёли, 28 ёшли Фарангиз Аҳмедованинг жигаридан бир бўлаги кўчириб ўтказилди. Бу ҳақда Соғлиқни сақлаш вазирлиги хабар берди.\nОперацияга бошчилик қилган хирург, профессор Миршавкат Акбаровнинг таъкидлашича, дастлабки текширувларда беморнинг акаси донорликка тайёрланаётган бўлган. Лекин текширувлар анатомик хусусиятлари туфайли унинг жигаридан ўнг бўлагини олиш мумкин эмаслигини кўрсатган. Кейин эса беморнинг турмуш ўртоғи текширилиб, жигарнинг ўнг бўлагини олиш учун барча кўрсаткичлар мос келган.\nҚайд этилишича, операция техник қийинчиликлар билан 14 соат давом этган бўлишига қарамасдан, барча жараёнлар ижобий якунланган. Ҳозирги пайтда беморнинг аҳволи барқарор деб баҳоланмоқда, донор эса палатага ўтказилган.\n“Кўз олдингда турмуш ўртоғингнинг касалликдан сўлиб бораётганини, бундан фарзандларинг ҳам эзилаётганини кўриш аёл киши учун жуда оғир. Беш йилдирки, турмуш ўртоғим жигар хасталигидан азият чекади. Шу вақтгача жуда кўплаб шифохоналарда даволаниб, турли муолажалар олди, лекин фойдаси бўлмади.\nСўнг шифокорлар турмуш ўртоғимнинг касалликдан тўлиқ соғайиб кетиши учун жигар кўчириб ўтказиш жарроҳлик амалиётини ўтказиш зарурлигини айтдишди. Атрофдаги кўпчилик бунинг учун Ҳиндистонга бориш кераклигини ва амалиёт анча қиммат эканини айтди. Бундан тушкунликка тушгандик. Кейин эса мана шу шифохонада бундай амалиёт ўтказиш йўлга қўйилганидан, дастлаб бундай операцияни бошдан ўтказган беморларнинг аҳволи жуда яхши эканидан хабар топдик.\nШифохонага ордер орқали келганимиз учун маблағ масаласида ҳам ҳеч қандай муаммо бўлмади. Ушбу муассасада турмуш ўртоғимга жигаримнинг бир бўлагини кўчириб ўтказишди. Операциядан яхши чиқдик. Ҳозирда турмуш ўртоғимнинг ҳам, менинг ҳам аҳволимиз яхши. Ўзим юряпман, овқатланяпман”, дейди донор Фарангиз Аҳмедова.\nАёлнинг сўзларга кўра, бир-икки кунда Ўктам Aҳмедов палатага олинади. Фарангиз Аҳмедова шифокорларга миннатдорлик билдирган.\nТаъкидланишича, бу – Ўзбекистонда амалга оширилган ўнинчи, ўзбек шифокорлари томонидан мустақил равишда ўтказилган иккинчи ортотопик жигар трансплантацияси амалиётидир.\n14 Октябрь 18:54 33586\n14 Октябрь 17:48 32941\n13 Октябрь 23:05 30598\n14 Октябрь 20:43 27038\n15 Октябрь 12:14 27036


Алдов йўли билан олган пулларимни қандай қайтарсам бўлади? | Azon.uz - Ахборот-таҳлилий портал\n2019 йил 18 ноябр, душанба\n821 12:30 20.07.2019\nСаволим бор эди. Мен, яқин 4-5 ой олдин, онлайн қимор - тотализатор ўйнар эдим, спорт мусобақаларига пул тикар эдим. Алҳамдулиллаҳ, ҳозир иймонга қайтганман, намозларим ҳам ўрнида.\nЎша эски пайтларда, бир ҳаром ишга қўл ургандим. 3-4 кишидан 40-45 минг пулни алдов йўли билан олгандим. Ҳозир эс-ҳушимни таниганимда эса, уларни топа олмаяпман. Пулларини қайтармоқчи эдим.\nУстоз ҳаромдан қўрқяпман, улардан олган пулни қандай қайтаришни билмаяпман. Бундай вазиятда нима қилсам бўлади?\nАллоҳ тўғри йўлда собит қилсин! Ўша олган пулларингизни сақлаб қўйиб, уларни излашда давом этасиз. Агар топсангиз қайтарасиз.\nАгар кўчиб кетганлари ёки вафотлари сабабли, қарзни қайтаришдан умидсиз бўлсангиз, маблағни муҳтожга садақа қиласиз, эгаларининг ҳаққига дуода бўласиз ва ўзингиз қилмишингиз учун қаттиқ тавба қиласиз.\nСаволим бор... Мақолалар Спорт қимор Тавба\nСўровнома натижалари (1287 та овоз):\nҲа (162) 12.6%\nЙўқ (973) 75.6%\nҚаердадир эшитганман (152) 11.8%\nАбдулазиз Мансур: «Ҳужралар эл кўзига ола бўжи, экстремистик ташкилот, муллаваччалар жангарилар сифатида кўрсатиб келинди»\nСоқол қўйган йигитни мазах қилган ИИБ ходими ишдан бўшатилди\nҲиндистонда қизалоқлар тириклай кўмилмоқда...


ТИНЧЛИК ВА ХОТИРЖАМЛИК НЕЪМАТИ — Zamaxshariy.uz\nТИНЧЛИК ВА ХОТИРЖАМЛИК НЕЪМАТИ\nБугунги тинч осойишта ва жаннатмонанд юртимизда тинч ва осуда, фаровон ҳаёт кечирмоқдамиз, бунинг учун чин дилдан Аллоҳ таолога беҳисоб ҳамду-санолар ва чексиз шукроналар айтамиз. Пайғамбаримиз (с.а.в): “Иккита неьмат борки инсонлар уларнинг қадрига етмайдилар. Бу-тинчлик ва саломатликдир”, -деб марҳамат қилганлар.\nАфсуслар бўлсин, айрим нокас кимсалар борки, катта-катта фитналарни қўзғаб вайронагарчилик, зулм ва зўравонлик билан тинч аҳолини қўрқувга солиб, минглаб оилаларни пароканда қилиб, қанчадан қанча шаҳар ва қишлоқларни барбод қилишади, минглаб бегуноҳ инсонларни ноҳақ ўлимига сабабчи бўлишади ва қанчадан қанча ёш болаларни етим қолишига ёки ўлиб кетишига сабабчи бўлишади. Улар ўзларига динни ниқоб қилиб, дин номидан қинғир ишларини қилаётган қонхўр ваҳшийлардир. Уларниниг бу қилмишлари, албатта, жазосиз қолмайди. Чунки Аллоҳ таоло Қурьони каримда шундай марҳамат қилади: “Ким заррача яхшилик қилган бўлса, уни ҳам кўради. Ким заррача ёмонлик қилган бўлса, уни ҳамкўради.” (Залзала сураси 7,8-оятлар).\nОсмонимиз мусаффо юртимизни тинч, ҳаётимизни осуда, халқимиз ҳаёти фаровон бўлишини Аллоҳ таолодан сўраб дуо қилиб қоламиз.\nPrevious Post:МИЛЛАТЛАРАРО ТОТУВЛИК-БАҒРИКЕНГЛИКНИНГ ЯҚҚОЛ МИСОЛИ\nNext Post:НАМОЗ ВА ТАКФИР СОХТА САЛАФИЙЛАРНИНГ ДАНГАСАЛИК БИЛАН НАМОЗ ЎҚИМАЙДИГАНЛАРНИ КОФИРГА ЧИҚАРИШИ ВА УНГА РАДДИЯ


Қорачиқ | Тўнтариш кимларга керак?\nТўнтариш кимларга керак?\nЕр ости бойликлари жиҳатидан Африканинг энг муҳим ўлкаларидан бири бўлган Суданнинг 2011 йили жануб ва шимол дея иккига бўлинишига сабаб бўлган хаос режаси янги тўнтариш билан давом этмоқда.\nСуданда Умар Баширни ҳарбий тўнтариш билан ҳокимиятдан туширган ҳарбий тўнтарувчилар 2019 йили тайинланган бош вазир Абдуллоҳ Ҳамдук ва ҳукуматини ҳам тўнтариб, бошқарувни ўз қўлига олди. Тўнтариш бошида бўлган Судан мустақиллик кенгаши раиси генерал Абдулфаттоҳ ал-Бурҳон ўлкада бутун сиёсий фаолиятларнинг тўхтатилганлигини ва 2023 йили ўтказиладиган сайловгача ҳокимият армия қўлида бўлишини эълон қилди.\nТўнтарувчилар тарафидан ўлкани янги даврда бошқарадиган технократ кадрлар тайинланаётган бир вақтда пойтахт Хартум ва бошқа вилоятларда норозилик намойишлари бошланди. Суданлик стратег доктор Ҳусайн Одил бу воқеаларни 2011 йили жануб ва шимол деб бўлинишнинг ва ўлкани қайта парчалашни мақсад қилган хаос режасининг давоми эканлиги деб изоҳлади.\nАфрика бўйича мутахассис Мутафо Эфе Суданда Умар Баширни ҳокимиятдан четлатиш ва ортидан Исроил билан муносабатлар яхшиланишига диққат қаратиб:\n“Исроилнинг ислом ўлкаларида ўзининг содиқ ҳамтовоғи Амирликлар (БАА) орқали Суданда исломга доир нима бўлса йўқ қилишга уриниб, иккинчи томондан Туркиянинг кундан-кунга ортаётган обрў-эътиборини туширишга ҳаракат қилмоқда. 100 йил аввал Усмоний давлатининг бир бўлаги бўлган минтақада Туркиянинг сиёсий, иқтисодий ва ҳарбий таъсирини йўқ қилиш учун катта маблағ сарфлаб келмоқда. Бошқа тарафдан Франция бошчилигидаги ғарб ўлкалари Суданнинг нефть заҳирасига бой Абйеи минтақасини талон-тарож қилиш учун фурсат пойламоқда.\nСудан Африканинг географик ва ер ости бойликлари жиҳатидан Нигерия билан бир қаторда турадиган ўлка. Империалист кучлар 100 йиллар мобайнида бу жойларга қўйган кадрлари орқали сиёсатни бошқармоқда. Суданда юз берган воқеаларда икки исм жуда муҳим. Булардан бири 30 йилдан буён ўлкада разведка бошида турган Салоҳ Абдуллоҳ Қуш, иккинчиси тезкор ҳарбий қаршилик отрядининг қўмондони бўлган генерал Муҳаммад Ҳамдон Дўғалидир.\nДўғали айни вақтда жанжавитларнинг бошчиси ва Хартум билан Дарфурда 300 минг киши қатл этилган қатлиомнинг биринчи рақамли жавобгаридир. Салоҳ Абдуллоҳ худди қора қути каби. Янги даврдаги бошқарувда бу иккисининг ҳам бўлишига ва ролларига диққат қаратиш лозим” деди.\nСуданнинг жуда қийин даврдан ўтаётганлигини айтган Ҳусайин Одил ўлка тупроқлари яна тақсимланишга тайёрланаётганини ва Умму Дурмон, Дарфур ва Нилул Азрак минтақаларини марказдан ажратилиши кўзланаётганини сўзлади.\nЖанубий Суданда яшайдиган фанатик христианлар олдимиздаги кунларда чиқарилиши режалаштирилаётган қатлиомларга замин тайёрламоқда деган Одил “Судан ерсоти бойликларидан ташқари Африканинг диний ва маданий пойтахти сифатида баҳоланади. Буни йўқ қилишга, ўлканинг ҳар жиҳатдан заифлатишга уринишмоқда. Диний ва маданий пойтахт ролини эса Исроил ва ғарб кучли таъсирга эга Эфиопияга олиб беришни режалаштиришмоқда” деди.\nНАТОнинг ниқоби - ИШИД!\nБу ҳам тасодифми?..\nСаудия қашқирлар дастурхонида!\nДоноларни беақл қилган истаклар ёки «лол қолдириш васвасаси»\nТРАМП - Пентагон қўлида қўғирчоқ!


Ёмон хаёлларнинг келиши қалбда иймон борлигининг аломатидир. Абдуллоҳ ибн Масъуд розияллоҳу анҳудан васваса ҳақида сўралди.\n“Набий соллаллоҳу алайҳи васалламдан васваса ҳақида сўралди. Шунда у зот:\nЯъни инсон қалбига васвасанинг келиши унда холис иймон борлигининг аломатидир. Қалбга васваса келганлиги боис инсон тушкунликка тушмаслиги керак. Бошқа бир ҳадисда.\nعن أبي هريرة - رضي الله عنه - قال: جاء ناس من أصحاب النبي - صلى الله عليه وسلم\nفسألوه: إنا نجد في أنفسنا ما يتعاظم أحدنا أن يتكلم به! قال : وقد وجدتموه؟-، قالوا: نعم،:قال ذاك صريح الإيمان\n“Расулуллоҳ соллаллоҳу алайҳи васаллам ҳузурларига бир неча кишилар келиб: “Қалбимизда айтишни улкан(гуноҳ) деб биладиган нарсаларни топамиз” дейишди. “Уни улкан гуноҳ дейишни топасизларми?” дедилар. Улар: “Ҳа” дейишди. “Ўша айни иймондир” дедилар.\nШайтон иймон ўғрисидир\nҲожи Имдодуллоҳ Маккий юқоридаги ҳадисни шарҳ қилиб, :\n“Инсон қалбига васваса қилиш шайтоннинг ишидир. Шайтон иймон ўғрисидир. Ўғри ва қароқчилар бойлик бор уйга қароқчиликка тушгани каби, шайтон ҳам инсон қалбидаги иймонга ўғриликка тушади. Унинг ўғрилик қилиши васваса қилиш орқали бўлади. Қалбга келган васваса эса ўша қалбда иймон давлати борлигининг аломатидир. Киши қалбига келган васвасани изҳор қилишдан кўра куйиб кул бўлишни афзал кўриши иймон айтаётган сўзлардир. Шунинг учун ҳам Набий соллаллоҳу алайҳи васаллам “Бу иймоннинг айни ўзидир” дедилар.\nВасвасага жавобгарлик йўқ\nعن أبي هريرة - رضي الله عنه - أن رسول الله - صلى الله عليه وسلم - قال إن الله تجاوز عن أمتي ما حدثت به نفسها، ما لم تعمل به أو تتكلم متفق عليه\n“Расулуллоҳ соллаллоҳу алайҳи васаллам: “Аллоҳ таоло умматимдан нафслари айтган нарса(васваса)ни кечириб юборди. Модомики уни сўзлаб ёки унга амал қилмасалар” дедилар”.\nОдатда васваса тўрт қисмга бўлинади.\nБиринчиси, ақийдага тегишли бўлиб, шайтон Аллоҳ таолонинг зоти , охират , қазои-қадар борасида турли васвасаларни қилади. Ушбу васваса ҳақида Расулуллоҳ соллаллоҳу алайҳи васаллам “ Қачонки эътиқодингизни тўғри қилар экансиз бундай васваса ва хаёлларни қалбингизга келишига иншааллоҳ жавобгарлик бўлмайди ва бу хаёллар сабаб инсон кофирга ҳам айланмайди. “ дедилар. Баъзи кишилар қалбига шундай хаёллар келганида ўзини шайтон ёки кофир бўлиб қолдиммикан, деб ўйлайди. Ундай эмас . Модомики инсон эътиқод қилиш керак нарсаларга эътиқод қилар экан, тили ва амали орқали мўъмин киши бажариши керак бўлган амалларни қилар экан қалбга келган васваса туфайли тушкунликка тушмаслиги керак.\nИккинчиси, фисқи-фужур гуноҳ ишларни қилиш васвасаси ва хаёли. Инсон қалбига бирор гуноҳ ишни қилиш хаёли келса табиати унга моил бўлиб ўша ишни қилишга ундаса , модомики унга амал қилиб қўймас экан, иншааллоҳ жавобгарликка тортилмайди. Шу ўринда бир гуноҳ ишни қилишни ирода қилиш деган нарсани шарҳлаб ўтсак. Ирода қилиш беш босқичда бўлади.\n1.Бир бор хаёлга келдию кетди. Бундай васваса “ ҳожиз” деб номланади.\n2.Бир хаёл қайта-қайта келавериши.Уни “ҳотир “ дейилади.\n3.Хаёлга келди , уни қандай бажаришни тасаввур ҳам қилди, буни “ҳадисуннафс” дейилади.\n4.Тасаввурдан олдинга силжиб , уни қилишга ирода қилди. Лекин уни бажаришга азму қарор қилгани йўқ. Уни “ҳамм” дейилади. Бу ҳамм гуноҳ эмаслигига Аллоҳ таоло Қуръони каримда Юсуф сураси 24 оятда ..... деган.\n5.Ўша гуноҳ ишни қилишга юз фоиз азму қарор қилди. Уни “азм” дейилади.\nФуқаҳолар ушбу беш босқичдан тўрт босқичга жавобгарлик йўқ. Шунчалик даражага борган кишини гуноҳкор дейилмайди. Бешинчи босқичга ўтган киши гуноҳкор ҳисобланади. Лекин ўша гуноҳга қўл урган кишича гуноҳкор бўлмайди” деганлар. Аллома Шаббир Аҳмад Усмоний :” Менинг таҳқиқотимга мувофиқ васвасанинг азм даражаси ҳам афув қилингандир. Гуноҳ даражасида бўлган гуноҳни қилишни ирода қилиш азму қарордан ҳам юқори босқичга кўтарилиб, ўша гуноҳни қилишга ҳарис бўлиш даражасидир. Бугунги кун тили билан айтилганда гуноҳни қилишга ҳарис бўлиш ўша гуноҳни қилиш режасини тузиб, ишга киришганликка айтилади.\nЁмон хаёллар келган вақтда Аллоҳга юзланинг\nҚачон бирор гуноҳ қилиш хаёли ё васвасаси келганда тезда : “ Аллоҳим қалбимга шу гуноҳни қилиш хаёли келмоқда. Мени бу гуноҳни қилиб қўйишдан ўзинг сақла” дейиш керак . Аллоҳ таоло ҳаргиз банданинг илтижосини ижобатсиз қолдирмайди. Қуръони каримда Юсуф алайҳиссаломнинг воқеаси зикр қилиниб, у зот Зулайҳо орқали имтиҳон қилинганлиги, инсон бўлганлиги туфайли қалбига васваса тушгани лекин ўша ондаёқ Аллоҳ таолога илтижо қилгани баён қилинган ...............(Юсуф сураси) Аллоҳ таоло ушбу воқеани зикр қилиб бандалари қалбига гуноҳ қилиш васвасаси келганда Ўзига қайтиб ундан паноҳ сўраб, ўз фазли карами билан гуноҳ қилишдан сақлашини сўрашларини таълим берган. Агар бандалар шундай қилсалар иншааллоҳ Юсуф алайҳиссаломдек омонда бўлишларини айтган.\nУчинчиси, намоз ўқилаётганда келган хаёллар. Бу васвасанинг учинчи қисми бўлиб гарчи мубоҳ саналсада, лекин инсонни ибодатдан чалғитгучидир. Масалан, бир киши намозга қулоқ қоққач тили қироатда бўлсада хаёли турли тарафларга кетиб қолади. Еб ичиш хаёли , бола-чақа , тижорат хаёлга келади. Буларнинг барчаси беихтиёр келсада, кишини ибодатдан чалғитади. Бундай ўринда санони бошлаганда санонинг маъноларига , фотиҳани бошлаганда фотиҳанинг маъноларига , руку сажда қилганда кимга муножат қилаётганига эътибор қаратиш керак. Шундан кейин ҳам хаёллар ҳужуми тўхтамаса, бундай хаёлларга киши жавобгар бўлмайди.\nНамозни беқадр қилманг\nКўплаб кишилар намозда келган турли васваса хаёллар туфайли ўзларини ўқиётган намозларини руҳсиз, жонсиз намоз бўлди деб қадрламайдилар. Бундай қилиш хато. Аллоҳ таоло бир бандасига намоз ўқиб пешонасини саждага қўйишни муваффақ қилган экан бу Аллоҳ таолонинг бандага берган улкан неъматидир. Бунга шукр қилиш керак. Чунки ризқ моддий ва маънавийга бўлинади. Моддий ризқ борасида кофиру мусулмон баробар. Балки бугунги кунга келиб мўъмин бўлмаганлар бу борада устунроқ ҳамдир. Лекин маънавий ризқ эса фақат мўъминларга хосдир. Намоз эса ўша ризқнинг энг олий даражадагисидир. Уни қадрлаш керак.\n20 аср тариқат машойихларидан доктор Абдулҳай роҳимаҳуллоҳ ҳузурига бир киши келиб :” Мен жуда ёмон тушкунликка тушиб қолдим. Қачон бошимни саждага қўйсам миямга шаҳвоний ва нафсоний хаёллар ҳужум қилмоқда. Қилган саждам нима бўлар экан деган хаёлга бораяпман. Бундан қандай қутулишим мумкин” деди. Абдулҳай роҳимаҳуллоҳ: ” Сенингча бу сажданг қандай сажда деб ўйламоқдасан ?” деди. У киши:” Менинг қилган саждам шаҳвоний хаёллар туфайли нопок сажда бўлса керак” деди. Шунда Ҳазрат : ” Аллоҳ таоло улуғ ва пок зот. Унинг учун аъло даражадаги сажда қилиниши керак бўлса нопок саждангни мен учун қилган бўлармидинг?” деди. Шунда у киши тавба тавба мен ҳаргиз сиз учун сажда қилмайман деди. Ҳазрат:” Шундай экан сен қилаётган сажда Аллоҳ таоло учун қилинаётган сажда экан ундаги беихтиёр шахвоний ва нафсоний хаёлларга парво қилмагин. Сен бу қилинаётган сажда Аллоҳ таоло учун қилинаётганига қарагин.” дедилар.\nБиз каби кишилар ўқиётган намозларимизда васваса ва ёмон хаёлларнинг келиши ҳам бир ҳикматдир. Чунки ундай васвасаларсиз ҳушуъ, ҳузуъ билан намоз ўқишни бошласак хаёлимизга биз улуғ мақомларга етишиб қолдик деган фикрлар келиб, қалбимизда ужб ва мутакаббирлик каби хислатлар пайдо бўла бошлайди. Бизнинг мисолимиз араб шоирларидан бири айтган “тўқувчи икки ракат ўқиб, ваҳий кутишни бошлади” деган шеъридаги тўқувчига ўхшайди. Бизга ҳам хушуъ хузули намоз ўқиш ҳосил бўлса Аллоҳ таоло паноҳ берсин Маҳдийликни даъво қилиб қолармидик. Шунинг учун бу васваса хаёлларни ҳам Аллоҳ таолонинг ҳикмати ва раҳмати деб қабул қилиш керак.\nИнсон миясига ўз-ўзидан васваса ва хаёлларнинг келиши гуноҳ эмас, балки уларни қасддан хаёлга келтириш гуноҳ саналади. Ашраф Али Таҳонавий роҳматуллоҳи алайҳга муридларидан бири мактуб йўллаб, намозида турли хил хаёллар келаётгани ва улар туфайли тушкинликка тушганини ёзди. Ҳазрат унинг жавобида: “васваса ва хаёллар келиши гуноҳ эмас, балки уларни келтириш гуноҳдир”, яъни қасддан ўшандай хаёлларга бориш гуноҳдир деб ёздилар.\nГуноҳдан сақланиш шарт. Лекин беихтиёр турли хил васваса ва хаёлларнинг мияга келиши гуноҳ эмас. Улар туфайли ишдан тўхтаб қолмаслик керак. Уларнинг мисоли шундайки, бир кишини подшоҳ ҳузурига чорлади. У киши шошилиб мулоқотга кетаётганида йўлда одамлар этагидан тутиб ҳар хил ишларга чалғитишди. Бири бир муаммони айтса, бошқаси бошқа бир муаммони айтди. Айтингчи шунда у уларнинг муаммоларига парво қиладими. Агар парво қилса подшоҳ ҳузурига етиб борадими. Шу каби инсон ибодат вақтида мияга келган васвасаларга парво қилмаслик керак.\nВасвасанинг давоси ҳам шу. Уларга эътибор бермаслик керак. Бора-бора улар камайиб, зеҳн ибодатга холи қолади. Ашраф Али Таҳонавий роҳматуллоҳи алайҳ нозик бир нуқтани баён қилиб: “Намоз талаб қилинган амалдир. Унда турли васвасаларга эътибор бермаслик керак. Кўпчилик намозда мазза қила олмаётганларини ёки аввалдаги маззани хис қилишмаётганларини айтишади. Азизлар намоз мазза қилиш учун фарз қилинмаган. Балки у Аллоҳ таолонинг фарз қилган амалидир. Намозда роҳатни ҳис қилиш Аллоҳ таолонинг неъматидир. Агар ҳис қилинмаса, заррача баробар намознинг фазилати камайиб қолмайди. Намознинг шарт, рукн ва одобларига амал қилиниб, уни суннатга мувофиқ адо қилинар экан, умр бўйи маззани ҳис қилмаса ҳам намознинг ажри камайиб қолмайди” дер эди.\nНамоз ўқишда роҳатни ҳис қилинадими, йўқми барибир намоз фарздир. Нафс саркашлик қилиб, қалб роҳатни ҳис қилолмай намоз ўқишда савоб кўпроқдир. Чунки, нафсга қарши чиқиб, Аллоҳ таолонинг розилигини ўйлаб ибодат қилиш қийин иш ҳисобланади. Рашид Аҳмад Гангўҳий роҳматуллоҳи алайҳ : “Умр бўйи намоздан маза тополмаган бўлсада, уларни қолдирмай ўз вақтида адо қилишга уринган кишига иккита қувончли хабар бордир. Биринчиси қийналсада намозни қолдирмаса унинг савоби инша Аллоҳ кўпроқ бўлади. Иккинчиси агар намозда маззани ҳис қилса, мазза қилиш учун намоз ўқиганлигининг шубҳаси бўлар эди. Маззани ҳис қилмаганидан унинг намози фақат Аллоҳ таоло учун эканлиги маълум бўлади. Чунки намозда роҳатни ҳис қилувчилар роҳатланиш учун намоз ўқиган бўлишлари мумкин. Бунда нафснинг насибаси кўзда тутилган бўлиши мумкин. Шунинг учун намозда маза қиладими, йўқми, васваса хаёлга келадими, йўқми унга эътибор қаратмаслик керак.\nСўнг шогирдларига юзланиб : “Айтингларчи қай бирининг намозида рувҳоният зиёда?” деб: “Аслини олиб қаралганда аввалги кишининг намозида рувҳоният зиёда кўринади. Чунки, азон вақти масжидга келди, хотиржамлик билан таҳорат олди ва хаёли сочилмай намоз ўқиди. Лекин Аллоҳ таоло наздида кейинги кишининг намозида рувҳоният зиёдадир. Чунки, биринчи кишининг зиммасида ҳеч қандай маъсулият йўқ. Уни ибодатдан чалғитадиган монелик йўқ. Намоз ўқишида лаззат бор. Иккинчи киши эса, тирикчик билан овора, бир қанча нарсаларнинг масъулияти бўйнида, фикри сочилган. Шундай бўлсада уни бу нарсалар Аллоҳ таолонинг ибодатидан тўсиб қўймади. Аллоҳ таоло ( валаа байъун ан зикр) деган. Гарчи унинг намозида ғариб кайфият ҳосил бўлмасада ажрда аввалги кишидан кам бўлмайди. инша Аллоҳ”, деди.\nТўртинчиси, таҳорат ва намозда шакланиш васвасаси. Жуда кўпчилик шу васваса туфайли қийланадилар. Баъзилар таҳоратим кетиб қолдими ёки йўқми деса, баъзилари ювиладиган аъзоларга сув етдими ёки йўқми ўйланиб қоладилар. Баъзилар имом намозни биринчи ракатини тугатишга келганида энди таҳримага қулоқ қоқаётган бўлади.\nБир киши мендан васвасага дучор бўлган киши ҳақида сўраб: “У уч бор сувга шўнғиса ҳам ғуслим тўлиқ бўлдимакан деб ўйланиб қолади?” деди. Мен ундай кишидан намоз соқит бўлади дедим. Чунки ундай одамнинг ақли жойида эмас. Ақли жойида бўлмаган кишиларга намоз фарз бўлмайди” дедим.\nعَبَّادِ بْنِ تَمِيمٍ عَنْ عَمِّهِ أَنَّهُ شَكَا إِلَى رَسُولِ اللَّهِ صَلَّى اللَّهُ عَلَيْهِ وَسَلَّمَ الرَّجُلُ الَّذِي يُخَيَّلُ إِلَيْهِ أَنَّهُ يَجِدُ الشَّيْءَ فِي الصَّلَاةِ ، فَقَالَ : ( لَا يَنْصَرِفْ حَتَّى يَسْمَعَ صَوْتًا أَوْ يَجِدَ رِيحًا ، وروى مسلم\n“Амакиси Расулуллоҳ солаллоҳу алайҳи васалламга намозида бир нарсани топкандай бўладиган кишининг шикоятини етказди. Шунда у зот: “То овозни эшитмагунича ёки ҳидни топмагунича намоздан чиқмасин!” дедилар”.\nФуқаҳолар ушбу ҳадисдан “Аниқ нарса шубҳа ила кетмайди” деган қоидани олганлар.\n1 йил аввал 11699 fiqh.uz\nرُبَّما أَعْطَاكَ فَمَنَعَكَ، وَرُبَّما مَنَعَكَ فَأَعْطَاكَ.Эҳтимол, У Зот сенга берганида ман қилгандир. Эҳтимол, У давоми...\n1 йил аввал 2497 fiqh.uz\nҲар бир мўмин-мусулмон банда эҳтиёт бўлиши лозим бўлган қалб хасталикларининг яна бири риёдир.«Риё» сўзи кўз билан кўриш, назар солиш ва «одамлар кўрсин» маъноларини англатади. Риё учун охирги маъно давоми...\n1 йил аввал 2017 Шайх Муҳаммад Содиқ Муҳаммад Юсуф\n«Таваккул» луғатда «вакола» (вакил қилиш) сўзидан олинган бўлиб, бир ишда бошқага суянишга далолат қилади. Яъни ўша ишда ўзи ожиз қолиб, бошқага эътимод қилиш таваккулдир.Аллоҳ таолога таваккул қилиш «Аллоҳ менинг давоми...\n1 йил аввал 1332 Шайх Муҳаммад Содиқ Муҳаммад Юсуф\n5 ой аввал 1389 Шайх Муҳаммад Содиқ Муҳаммад Юсуф


БАА шахматчилари пойтахтимизда бўлиб турибди ФОТОГАЛЕРЕЯ / Olamsport.com\n08 янв 16:39\nБАА шахматчилари пойтахтимизда бўлиб турибди ФОТОГАЛЕРЕЯ\nТеглар : ШахматБААЎзбекистон\nБирлашган Араб Амирликларининг “Шаржа Шахмат клуби”нинг 10 кишидан иборат жамоаси юртимизда бўлиб турибди.\nУлар 11 январь кунига қадар пойтахтимиздаги Халқаро Шахмат академияси биносида ўқув йиғин машғулотини ўтказишади. Машғулотлар белгиланган дастур асосида ташкил этилаётган бўлиб, унда спорт маҳорат дарслари, блиц ва рапид йўналиши бўйича мусобақалар, академиянинг иқтидорли спортчилари иштирокида ўйин сеанслари ҳамда маданий тадбирлар ўрин олган.\nАкадемия мураббийи, халқаро тоифадаги спорт устаси, маҳоратли мураббий Элбек Алиқулов иштирокида спорт маҳорат дарслари ташкил этилди. Ундан сўнг, клуб спортчилари академия шуғулланувчилари ўртасида рапид йўналиши бўйича ўртоқлик учрашуви ташкил этилди.\nСпорт маҳорат дарслари ва академия ўқувчилари ўртасида шахматнинг блиц йўналиши бўйича мусобақа бўлиб ўтди. 10 январь куни Ўзбекистон Шахмат федерацияси ҳамда БААнинг “Шаржа шахмат клуб”и ўртасида ҳамкорлик битими имзоланиши кутилмоқда.


Халқаро янгиликлар, 21 январ 2006\n19 сентябр 2019, Тошкент вақти: 19:35\nБугун Покистоннинг Пешавор шаҳрида АҚШга қарши намойиш бўлиб ўтди.\nУнинг қатнашчилари тинч аҳоли вакилларидан 13 одам ва Ал-Қайда аъзоларининг ўлдирилишига олиб келган ҳаво ҳужумидан норозилик билдирдилар. Тахминан саккиз минг мусулмон жума намозидан кейин шаҳар маркази томон юриш қилди. Улар “Америкага ўлим”, “Жиҳод”, дея бақирдилар.\nПайшанба куни Покистон Ахборот вазири Шайх Рашид Аҳмад:\n“Бажур минтақасига қилинган ҳаво ҳужуми натижасида Ал-Қайда гуруҳининг бир неча хорижлик террорчилари ўлдирилгани тўғрисида маълумотга эгамиз ”, – дея баёнот берган эди.\nМаълумотларга кўра, асосий нишон - Ал-Қайда раҳбари ўринбосари Айман Аз-Завоҳирий ҳужум уюштирилган жойда бўлмаган.\nҚирғистон жанубидаги Жалолобод вилоятининг лавозимдан бўшатилган ҳокими Жусупбек Жеенбеков ва унинг тарафдорлари норозилик намойиши ўтказди.\nНамойишчилар ҳокимни ишдан бўшатиш тўғрисидаги қарор қайта кўриб чиқилишини талаб қилмоқдалар. Жеенбековга кўра, Қирғизистон президенти Қурманбек Бакиев ҳеч ким билан маслаҳатлашмай қарор қабул қилган.\nДепутат Азимбек Бекназаровга кўра, Бакиевнинг Жеенбековни лавозимидан бўшатиш ҳақидаги қарори омма фикрига зиддир. Президент маъмурияти бошлиғи Усен Сидиқовнинг билдиришича, президент Жеенбеков ишидан қониқиш ҳосил қилган. Аммо у лавозимларни ўзгартириш жараёнида бошқа ишга ўтказилади.\nЖумага ўтар кечаси Москвада ҳаво ҳарорати рекорд даражада, яъни 30 даражадан паст бўлди.\nОқибатда беш одам совуқдан нобуд бўлди. Россиянинг ғарбий минтақаларида охирги 24 соат ичида 22 одам соқувдан нобуд бўлгани билдирилди. РИА-Новости ахборот агентлиги хабарига кўра, тунда минус 38 даража қайд этилган Новгород вилоятида саккиз одам нобуд бўлган. Москванинг бир неча туманларида иссиқ сув қувурлари ва қозонлар ёрилиб кетди. Санкт Петербург шаҳрида электр таъминотида 41 марта узилиш бўлди.\nСовуқ ҳаво оқими Европа давлатларига ҳам кириб келмоқда. Жумага ўтар кечаси Ригада охирги 100 йил ичида энг совуқ ҳаво кузатилди. Шу кеча ҳаво харорати минус 27 даража бўлди.\nҚуддус шаҳридаги касалхона шифокорлари Исроил Бош вазири Ариел Шароннинг аҳволи ўзгармаганини маълум қилдилар.\nМиясига қон қуйилганидан кейин бир неча бор жарроҳлик операцияси ўтказилган 77 ёшли Шарон 16 кундан бери ухлаб ётибди. Касалхона матбуот вакили Рон Крумер Шароннинг аҳволи оғир аммо барқарор эканини айтди.\nЭрон Россиянинг уранини бойитиш тўғрисидаги таклифига катта қизиқиш билдирди.\nРоссия атом энергияси агентлиги раҳбари Сергей Кириенко Кремлда президент Путинга шу ҳақда маълум қилди. Кириенкога кўра, Эрон раҳбарлари Россия билан бу масалада музокара бошлашга тайёр ва Теҳрон расмийлари яқин кунлар ичида Москвага келади.\nАйни пайтда, АҚШ давлат котиби ўринбосари Николас Бернс Деҳлида Эронни минтақа ва глобал хавфсизликка тахдид, дея атади.\nЛондон марказидан оқиб ўтадиган Темза дарёсида одамлар кит сузиб кетаётганини кўришди.\nВестминистр кўприги олдида турган сайёҳлар ва кемаларда кетаётган одамлар узунлиги тахминан олти метр бўлган кит дарёда сузиб кетаётганини кўришди. Мутахассислар фикрича, ўз йўлини йўқотган кит Темза дарёсига адашиб кириб қолган.\nТуркия ҳукумати 1981 йилда Рим папаси Иоан Павел Иккинчи жонига суиқасд қилган Меҳмет Али Ағжани ҳибсга олди.\nИталияда 19 йил қамоқ жазосини ўтаган Ағжа саккиз кун олдин қамоқдан озод қилинган эди. Туркия суди Ағжа 1979 йилда бир журналистни ўлдирганлик ва бошқа жиноятлар учун қамоқ жазосини ўташи кераклиги тўғрисида қарор чиқарганидан кейин у яна ҳибсга олинган.\nБағдодда содир этилган портлашда камида 23 киши ҳалок бўлди ва 25 киши жароҳатланди.\nПортлашларнинг бири кафеда худкуш шахс томонидан амалга оширилган. Иккинчисида эса, ресторан олдига қўйиб кетилган машина портлаган.\nИроққа оид яна бир хабарга кўра, Ал-Жазира телеканали ўғирлаб кетилган америкалик журналист туширилган тасвирларни эфирга узатган.\nТелеканалга кўра, бу видеотасмани ўзини “Қасос бригадаси” деб атаган жанггари гуруҳи юборган. Америкалик журналист Жилл Кэрролни ўғирлаб кетганлар Америкадан қамоқдаги ироқлик аёлларни озод этишни талаб қилиб, акс ҳолда журналистни қатл қилиш билан таҳдид қилган.\nКэррол 7 январ куни Бағдодда ўғирлаб кетилган эди.\nАйни пайтда, Ироқ адлия вазирлигининг маълум қилишича, АҚШ қўшинлари олти нафар ироқлик аёлни озод қилиш ниятидалигини, бироқ бунинг журналистнинг ўғирлаб кетилишига алоқаси йўқлигини айтган.\nБошқа хабарларга кўра, Бағдод яқинида жанггарилар 35 нафар полициячини ўғирлаб кетган. Ҳозир АҚШ ва Ироқ кучлари ўғирлаб кетилганларни қидирмоқда.\nСамарра полиция бошлиғи Генерал Малик ал-Ҳизрожий йўқолган полициячилар Самаррадан пойтахт Бағдодга юборилган 229 полициячи гуруҳида бўлганини маълум қилди.\nАйни пайтда Италия мудофаа вазири шу йилнинг охиригача италян қўшинлари Ироқдан олиб чиқилишини маълум қилди.\nИталия Мудофаа вазири Антонио Мартино бу баёнотни бугун парламентда қилган чиқишида берди. Вазир Италия қўшинлари 2006 йилнинг охиригача Ироқдаги вазифаларини тугатиши аниқ деди.\nТел Авивда худкуш шахс содир этган портлашда бир киши ҳалок бўлди ва камида 10 киши жароҳатланди.\nПортлаш автобус бекатида амалга оширилди. Полиция дастлаб 20 киши жароҳатланганини маълум қилган эди, кейинчалик яраланганлар сони 10 нафар экани айтилди.\nИсроил ҳукумати матбуот вакили мазкур портлаш Фаластин маъмуриятининг Исроилга қарши террорчилик ҳаркаталарининг олдини олишга хоҳиши йўқлигининг мисоли бўлишини айтди.\nПортлаш учун ҳозирча ҳеч ким масъулиятни ўз зиммасига олгани йўқ.\nЛекин Фаластиндаги Ислом Жиҳоди жанггари гуруҳининг етакчиларидан бири портлашни Исроилнинг жангчилар ва бегуноҳ одамларнинг ўлдирилишига қилинган жавоб дея олқишлади.\nПокистон шимол-шарқидаги Пешовар шаҳрида “Америкага ўлим” ва “Жиҳод, Жиҳод” шиорларини кўтарган мингга яқин одам норозилик намойиши ўтказди.\nНамойишчилар ўтган ҳафта Покистон чегараси яқинида АҚШ ҳарбийларининг 18 кишининг ўлишига сабаб бўлган ҳаво ҳужумига қарши норозилик билдирди.\nПокистон разведкаси мазкур ҳужумда ўлдирилгани айтилаётган Ал-Қайданинг тўрт аъзосидан уч нафарининг шахсини аниқлади.\nЎтган якшанба куни ҳам Покистоннинг энг йирик шаҳри бўлган Карочи шаҳрида 10 минг киши иштирокида бу ҳужумларга қарши норозилик намойиши ўтказилган эди. Аксиламерика қарашларидаги диний гуруҳлар келаси жума куни Пешовар ва Лаҳор шаҳарларида яна иккита намойиш ўтказилишини билдирди.\nҲелсинки инсон ҳуқуқлари халқаро федерацияси Ўзбекистонда фуқаровий жамият фаолиятини чеклаш кучаяётганидан хавотир билдирди.\nЎзбекистон адлия вазири Бўритош Мустафоевга ёзилган очиқ ҳатда Венада жойлшаган Ҳелсинки федерацияси АҚШ ҳукумати ҳомийлигидаги ташкилотнинг Ўзбекистондаги фаолияти тўхтатилганидан чуқур ташвиш билдирди.\nЎтган ҳафта суд қарорига кўра, Фридом Хаус ташкилотининг Ўзбекистондаги фаолияти олти ойга тўхтатилди.\nОчиқ ҳатда шунингдек 2006 йилнинг 1 январидан Ўзбекистон Республикасининг жиноий кодекси ва маъмурий жавобгарлик тўғрисидаги кодексига киритилган ўзгаришлар ҳам танқид қилинади.\nҲелсинки федерациясига кўра бу ўзгаришлар мамлакатдаги юритаётган нодавлат ташкилотларининг чекланишига олиб келади.\nРоссия ташқи ишлар вазири Сергей Лавров Эрон ядровий бўҳронига эҳтиёткорлик билан ёндашишга чақирди.\nФранция ташқи ишлар вазири Филип Дуст Блази билан бўлиб ўтган учрашувдан кейин берган баёнотида Лавров халқаро ҳамжамиятни Теҳрон билан мунозараларда ўта кескин ёндашувда бўлмасликка чақирди.\n“Бу масала қачон БМТга оширилади ёки Хавфсизлик кенгаши қачон қарор қабул қилади қабилидаги шов-шувларни ахтармаслик муҳимлигини яна айтиш лозим. Ядровий қуролларни тарқатмаслик режимини сақлаб қолиш учун ҳамма чораларни кўриш муҳимдир”, - деди Россия ташқи ишлар вазири.\nЛавров мазкур бўҳронда Россия Халқаро атом энергияси агентлиги 2-3 февралда бўлиб ўтадиган ташкилот мажлисида Эрон ядровий дастурига берган баҳосига кўра, йўл тутишини маълум қилди.\nФранция ташқи ишлар вазири Дуст Длази халқаро ҳамжамият биргаликда Эронни ядровий тадқиқотларни тўхтатишга кўндириши лозимлигини таъкидлади.\nАйни пайтда Хитой, Эрон ядровий дастури атрофида вужудга келган бўхронда “совуққон ва сабр-тоқатли” бўлишга чақирди. Пекинга кўра, бўхрон музокаралар ва дипломатия воситасида ҳал этилиши лозим.\nХитой ташқи ишлар вазирлиги матбуот вакили Конг Қуан Пекин бўҳронни ҳал этишда дипломатик уринишларни давом эттиришини айтди.\nШунингдек Пекин расмийсига кўра, Хитой ташқи ишлар вазири Ли Жаосинг бу масалани Эрон ташқи ишлар вазири Манучеҳр Моттакий билан муҳокама қилган.\nБугун Россия ва Швеция ҳарбийларининг қўшма машғулотлари бошланди.\nИкки давлат тарихда биринчи марта ҳарбий машқлар ўтказмоқда.\nМашқлар Швециянинг Боден шаҳрида бўлиб ўтмоқда ва 25 январгача давом этади.\nМашғулотларда Россия 138 мотор-ўқчи бригадасининг 40 нафар аскар ва зобитлари иштирок этмоқда.\nЧечен сепаратчилари етакчилари ва инсон ҳуқуқлари Ҳелсинки қўмитасининг Швециядаги ваколатхонаси бу бригада аскарлари Чеченистонда инсон ҳуқуқларини бузганлигини айтиб, уларнинг қўшма машғулотларда иштирок этишига норозилик билдирди.\nРоссия расмийларининг таъкидлашича, машғулотга жангларда қатнашмаган ҳарбийларгина жалб қилинган.\nРоссияда қаттиқ совуқ давом этмоқда.\nБир неча кундан бери давом этаётган совуқда уйларни иситиш ва завод фабрикаларнинг ишлаб туришини таъмилашда қийинчиликлар туғиляпти.\nЁқилғи ва энергетика вазири Виктор Христенко ҳукумат мамлакатнинг стратегик ёқилғи заҳираларидан ишлатиш имкониятларини ҳам кўриб чиқаётганини маълум қилди.\n“Заҳираларимиздан иложи борича газ оляпмиз ва газ конларидан аввалгидан кўра кўпроқ газ қазиб оляпмиз. Бу вазиятда таъминотда узилишлар бўлмаслиги учун, ёқилғининг мазут ва кўмир каби турларидан фойдаланиш имкониятлари ҳам кўриб чиқиляпти. Заҳирадаги ёқилғининг бир қисмини ишлатиш ҳақида қарор тайёрлаб қўйилган”, - деди Христенко.\nМосквада ҳаво кечаси минус 31 даражага тушиб кетди.\nЎтган душанба куни Россияда бошланган совуқлар натижасида мамлакатнинг Европа қисмида камида 31 киши музлаб нобуд бўлди.\nБеларус расмийлари 16 мартда бўлиб ўтадиган президентлик сайловларига халқаро кузатувчилар таклиф қилинганини билдирди.\nБеларус ташқи ишлар вазирлиги интернет саҳифасида тарқатилган хабарда айтилишича, сайловларни кузатгани таклифномалар қатор халқаро тизимлар, жумладан МДҲ, ЕХҲТнинг демократик институтлар ва инсон ҳуқуқлари идорасига юборилган.\nХабарномада айтилишича, Беларус ҳукумати халқаро кузатувчиларга ўз вазифаларини адо этишда ёрдам беришга тайёр ва ўз навбатида “кузатувчиларнинг Беларус конституциясига амал қилишлари ва сайлов жараёнига ҳар қандай шаклда бўлсин, аралашишдан тийилишларига” умид қилади.\nҚозоғистон Президенти Нурсултон Назарбоев маъмурияти мамлакат мудофаа, ички ишлар ва ташқи ишлар вазирларининг ўз лавозимида қолишларини маълум қилди.\nЧоршанба куни Қозоғистон парламенти Назарбоевнинг Даниел Ахметовни мамлакат бош вазири этиб қолдириш ҳақидаги таклифини қўллаб-қувватлади. Ахметов 2003 йилдан бери ҳукуматга раҳбарлик қилиб келади.\nПрезидент маъмурияти тарқатган баёнотда айтилишича, чоршанба куни Назарбоев 16 вазирдан 12тасини қайта тайинлаш ҳақида фармонларни имзолаган.\nМудофаа вазири Мухтор Олтинбоев, Ички ишлар вазири Баужан Муҳамеджанов ва Ташқи ишлар вазири Қосимжормат Тўқаев ўз лавозимларини сақлаб қолган.\nНазарбоевнинг асосий тарафдорларидан бири Карим Масимов бош вазир ўринбосари этиб тайинланган.\nЎтган йил 4 декабр кунги президентлик сайловларида Назарбоев 91 фоиз овоз билан қайтадан президент этиб сайланди. Ғарблик кузатувчилар ва мухолифат сайлов натижалари қалбакилаштирганини таъкидлашди.\nТожикистон расмийлари таъқиқланган Ҳизб ут-Таҳрир гуруҳи мамлакатдаги фаолиятини кучайтираётгани ва маҳаллий ташкилотлар билан алоқа ўрнатишга уринаётганини маълум қилди.\nИчки ишлар вазири Хомиддин Шарифовга кўра, сўнгги пайтларда Ҳизб ут-Таҳрир тарафдорлари сони кўпаймоқда.\nШунингдек Ички ишлар вазирининг маълум қилишича, ташкилот бошқа партиялар ва ҳаракатлар билан ҳам алоқа ўрнатишга уринмоқда.\nШарифов ҳибсга олинган ташкилот аъзоларидан бирининг Ислом тикланиш партиясидан эканлиги аниқланганини алоҳида қайд этди.\nТожикистон расмийлари ўтган йили 99 нафар Ҳизб ут-Таҳрир аъзоси ҳибсга олинганини маълум қилди.\nҲизб ут-Таҳрир ёки Озодлик партияси халифалик ўрнатиш ғоясини илгари суради. Марказий Осиёнинг барча республикаларида бу ташкилот фаолияти таъқиқланган.\nҚозоғистон ўз худуди орқали газ транзити нархларини оширмоқчи.\nҚозоғистоннинг газ транзити билан шуғулланувчи "КазТрансГаз" ширкати бош директори Серик Султангалиевнинг айтишича, ушбу масалани Россиянинг "Газпром" ширкати билан мухокама этиш учун махсус делегация Москвага жўнаб кетяпти. Ўтган йил давомида Қозоғистон газ транзити нархини икки барабар оширган. 1000 куба метр газ транзити нархи Қозоғистонда ҳар 100 километрга бир доллар 10 центни ташки этади. Россиянинг "Газпром" ширкати жорий йилда 26 миллион куба метр ҳажмда Марказий Осиё газини сотиб олишини билдирган.


Расулуллоҳ йиғлаган онлар!\nАбдуллоҳ ибн Масъуд розияллоҳу анҳудан ривоят қилинади: “Менга Набий соллаллоҳу алайҳи васаллам “Менга қироъат қилиб бер!”, дедилар. Мен эса: “Сизга нозил бўла туриб, мен ўқиб берайми?”, дедим. У зот “Ҳа”, дедилар. Мен Нисо сурасидан ўқий бошладим ва “Ҳар бир умматдан бир гувоҳ келтириб, сени уларнинг ҳаммасига гувоҳ этиб келтирган чоғимизда ҳол қандоқ бўлур?!”, оятига етганимда, “Энди кифоя қилади!”, дедилар. У зотга қарасам, йиғлаётган эканлар!”\nАбдуллоҳ ибн Масъуд розияллоҳу анҳудан ривоят қилинади: “Зайд қатл қилинганда Усома ибн Зайд Набий алайҳиссаломдан узилиб қолди. У кейинроқ Набий алайҳиссаломнинг олдиларига келди. Келди-ю йиғлаб юборди. Уни кўриб Набий алайҳиссалом ҳам йиғладилар ва: “Эй Усома! Биздан узилиб қолиб, кейин келиб бизни маҳзун қиляпсан!”, дедилар. Эртаси куни у Набий алайҳиссаломнинг олдига яна келди. Шунда У зот: “Мен сени кечагидан ҳам бошқачароқ ҳолда кўряпман?!”, дедилар. Усома у зотга яқинроқ келиб яна йиғлаб юборди. Бундан Расулуллоҳ соллаллоҳу алайҳи васаллам ҳам йиғладилар!”\nАбдуллоҳ ибн Умар розияллоҳу анҳу айтадилар: “Саъад ибн Убоданинг касали оғирлашиб қолди. Набий соллаллоҳу алайҳи васаллам уни кўргани келдилар. У зот билан Абдурраҳмон ибн Авф, Саъад ибн Абу Ваққос ва Абдуллоҳ ибн Масъуд ҳам келишди. Расулуллоҳ Саъаднинг олдига кирганларида уни оила аъзолари қуршаб олган ҳолда кўрдилар ва ҳаяжон билан: “У вафот этдими?!”, деб сўрадилар. Оиласи: “Йўқ, ё Расулуллоҳ!”, дейишди. Шунда Ул зот алайҳиссалоту вассалом йиғладилар! Набий алайҳиссаломнинг йиғлаганларини кўриб, қавм ҳам йиғлади. Сўнг, Ул хазрат қавмга қарата: “Эшитмаганмисиз, Аллоҳ таоло кўз ёши учун ёки қалб маҳзунлиги учун азобламайди! Лекин мана бунинг учун Азоблайди – деб тилларига ишора қилдилар – ёки маҳрум қилади. Албатта маййит аҳлиниг унга “айтиб” йиғлашидан азобланади!”, дедилар.\nИкром Каримов тайёрлади\nДругие материалы в этой категории: « Жасадини фаришталар ювган саҳобий\tУмматнинг “Амийни” Абу Убайда ибн Жарроҳ »


Тошкент вилоятининг тоғли ҳудудларидаги қишлоқларда бўрилар гала-гала бўлиб, аҳолининг қўй ва отларига ҳужум қилаяпти.\nҚибрайлик Ботир аканинги айтишича, ўтган ҳафта Қибрай билан Чирчиқ туманлари чегарасидаги қишлоқларда яшовчи аҳолининг чорвасига бўрилар ҳужум қилиб, қўй ва отларни бўғизлаб кетган.\n- Ўзбекистон билан Қозоғистон чегарасига яқин ерда Туркво деган жой бор. Майский постдан ўтгандан кейин Оққум деган жой бор ўшатда. Мен эшитганим бўйича, биттасининг 15 та қўйини, биттасининг 80 та қўйини бўғизлаб кетибди. Ҳаммасининг қорнини ёриб кетган дейди. Катта-катта бўрилар тоғдан тушаяпти деяпти. Энди у ерлар очиқ жойда. Чўл. Томорқанинг ўртасида қўра қуриб қўяди. Ҳамма ёқ очиқ, дейди қибрайлик Ботир ака.\nТошкент вилоят Табиатни муҳофаза қилиш қўмитасининг исмини ошкор қилмаётганимиз мулозими бу хабарни тасдиқлади.\nМулозимнинг айтишича, қишлоқлардаги аҳолининг қаровсиз қолган чорва молларига бўрилар галаси ҳужум қилаётгани ҳолатлар кузатилаяпти. Бироқ мулозим талофотлар кўлами борасида аниқ рақамлар йўқлигини таъкидлади.\n"Бўриларнинг аҳоли чорвасига ҳужум қилиши куздан буён давом этаяпти. Кузда бир кунда битта қишлоқда учта отни бўғизлаган ҳолати қайд қилинди. Лекин барча талофотларни сизга аниқ айта олмайман. Бунинг учун барча қишлоқлардан маълумотларни йиғиб чиқиб, ҳисоб-китоб қилишимиз керак", деди Озодлик билан микрофонсиз суҳбатда мулозим.\nУнинг айтишича, бўрилар ҳужуми айниқса Тошкент вилоятининг Бўстонлиқ тумани ҳудудларидаги тоғли қишлоқларда кўпроқ кузатилади.\nUzmetronom.com сайти ҳам Тошкент вилоятининг Қибрай тумани Найман қишлоғидаги аҳоли чорвасига бўрилар ҳужум қилгани ҳақида хабар қилди.\nСайт хабарига кўра, 17 январ куни Найман қишлоғида бўрилар галаси 7 та от ва 14 та қўйни бўғизлаган.\nОзодлик мухбири Тошкент вилоятининг тоғли ҳудудларидан бўлган Бўстонлиқ, Чирчиқ ва Қибрай туманларидаги милиция бўлимлари билан боғланганида, учала туман ИИБ ходимлари ҳам аҳоли чорвасига бўрилар ҳужуми бўлаётганини инкор қилишди.\nҚибрайлик милиция ходими агар “қишлоқларга бўри ораласа уларга қарши биринчи бўлиб милиция ходимлари курашишини айтиб, ҳозирча аҳолидан бўри ҳужуми борасида шикоят тушмагани”ни таъкидлади.\nОзодлик суҳбатлашган Тошкент вилоят Табиатни муҳофаза қилиш қўмитасининг мулозимига кўра, чорвасини бўри бўғизлаган аҳолига давлат томонидан ҳеч қандай моддий ёрдам берилмайди.\nМулозимга кўра, айнан шунинг учун ҳам аҳоли бўрилар ҳужуми борасида милицияга мурожаат қилмайди.\nШунингдек, суҳбатдошга кўра, ҳозирда бўрилар галасига қарши курашиш учун деярли ҳеч нарса қилинмаяпти.\n“Бўрини овлаш жуда қимматга тушади. Авваллари битта бўри отган овчига битта қўй ва пул бериларди. Ҳозир бунақа нарсалар йўқ. Агар фермерлар мукофот беришни йўлга қўйса яхши бўларди. Қўлида овчилик ҳужжати борларга давлат био назорати ташкилоти бўриларни овлашга рухсат бериши мумкин. Лекин ўқ-дорининг нархи, йўл ҳаражатларини ҳеч ким инобатга олмаяпти. Бўри овлаш жуда ҳаражатли иш. Ҳозир бу ҳаражатни қоплайдиган ташкилотнинг ўзи йўқ”, деди мулозим.\nОзодлик мухбири Қибрай,Чирчиқ ва Бўстонлиқ туман ҳокимликларига ҳам мурожаат қилди. Чирчиқ ва Қибрай туман ҳокимликлари ходимлари бўрилар ҳужуми борасида ҳеч қандай маълумот йўқлигини айтишди.\nБўстонлиқ туман ҳокимлигининг ўзини таништирмаган ходими эса, аҳоли чорвасига бўри ҳужуми масаласи бўйича назорат ҳокимнинг биринчи ўринбосари Элмурод Пўлатовнинг зиммасида эканини айтди. Бироқ Пўлатов селектор йиғилишида бўлгани боис у билан боғланиш имкони бўлмади.\nЎзбекистон Адлия вазирлигининг расмий нашри “Инсон ва қонун” газетасининг жорий йил 8 январдаги сонида ҳам Жиззахнинг Ғаллаорол ва Фориш туманларида бўри ва тулкилар кўпайгани ҳақида хабар қилинган эди.\nЛекин Жиззах вилоят ҳокимлиги, Ғаллаорол ва Фориш туманлари ҳокимликлари бўрилар кўпайгани ҳақидаги хабарни рад қилишган эди.


06:25 05 Август 2020\n12:57 14.01.2020 (Янгиланган 13:10 14.01.2020) Ҳавола олиш\nGlobal Firepower ҳарбий қудратнинг глобал рейтингида Ўзбекистон йил давомида минтақавий устунликни сақлаб, ўз позициясини ўзгартирмади (№ 48). Республика қўшни Қозоғистон, Афғонистон, Қирғизистон ва Тожикистондан мос равишда олти, 26, 43, 46 поғона олдинда. Бу таъсирли статистика - ҳарбий режаларни мунтазам равишда амалга ошириш ва мамлакатнинг ҳарбий бюджетини оқилона сарфлаш, шунингдек, иттифоқчиларнинг (биринчи навбатда Россия) самарали ёрдами натижасидир.\nЎзбекистон ҳукумати томонидан мудофаа ва хавфсизликни молиялаштириш бўйича аниқ рақамлар, одатда, эълон қилинмайди. Аввалроқ Strategic Defense Intelligence консалтинг компанияси ҳисоботида Ўзбекистоннинг мудофаа харажатлари 2020 йилга 3,4 миллиард долларгача кўтарилиши ҳақида хабар берилганди. Таққослаш учун, энг яқин рақобатчи, Қозоғистон, сезиларли даражада орқада, 2019 йилда республиканинг ҳарбий бюджети (Global Firepower маълумотларига кўра) 2,43 миллиард долларни ташкил қилади. Ушбу тафовут мантиқийдир, чунки Ўзбекистон халқаро терроризмга қарши курашишнинг олди чизиғида туради.\nАмерика Қўшма Штатлари ва НАТОнинг узоқ муддатли ва қимматбаҳо ҳаракатларидан фарқли ўлароқ, турли террорчилик ташкилотлари жангарилари Ўзбекистон билан 137 км умумий чегарага эга бўлган Афғонистонда назорат зоналарини кенгайтирмоқдалар. Афғонистоннинг шимолий вилоятларида Ўзбекистон ва Марказий Осиёнинг бошқа мамлакатлари фуқаролари бўлган минглаб ноқонуний қуролли гуруҳларнинг жангарилари фаолият юритмоқда.\nҚийин геосиёсий ва иқтисодий вазиятда Тошкент замонавий, ҳаракатчан ва самарали армия яратди. Тизимли модернизациялаш, қўшинларни энг янги қурол ва техникалар билан қайта жиҳозлаш давр талаби ва минтақадаги нотинч ҳарбий-сиёсий вазиятнинг натижасидир. Ҳарбий қурилиш ва қурол сотиб олиш динамикаси жуда салмоқли.\n12 та шартномани амалга ошириш бошланди, унга кўра Ўзбекистоннинг 50 минглик армияси Россиянинг ички нархларида (2016 йилдаги давлатлараро келишувга мувофиқ) янги Ми-35М ҳужум вертолётлари, юқори маневрли Су-30СМ қирувчи самолётлари, БТР-82А зирҳли бронетранспортёрлари ва радар тизимларини сотиб олади. Тошкент Россиянинг экспорт кредити ҳисобига 4++ авлодидаги Су-30СМ оғир кўп қиррали қирувчи самолётлар партиясини сотиб олади.\nЎзбекистон Россиядан чет эллик ҳамкорлар орасида биринчи бўлиб Америка аналогларидан устун турувчи "Тайфун" бронетранспортёрларини сотиб олди. Мудофаа воситаларини ишлаб чиқаришини буюртмачи ҳудудида маҳаллийлаштириш ҳақидаги Россия концепциясига асосан "Тайфун"ларни Ўзбекистон майдонларида ишлаб чиқаришни бошлаш мумкин. Ўрта муддатли истиқболда – Як-130 ўқув самолётларини сотиб олиш, уларга юқори аниқ қуроллар мослангандан кейин зарба берадиган самолёт сифатида хизмат кўрсатади. Икки томонлама мақсадларда фойдаланиладиган Сопка-2 радар станцияларини (фуқаролик ҳаво ҳаракатини бошқариш ва ҳарбий назорат) (9 тагача), ҳар хил турдаги мобил радиолокацион станциялар сотиб олиш ва Печора-2М ҳаво мудофаа тизимини модернизация қилиш бўйича шартнома тайёрланмоқда. "Орлан" учувчисиз учиш аппаратларни сотиб олиш ҳам эҳтимолдан ҳоли эмас.\nТошкентнинг Москва билан муваффақиятли ҳарбий-техник ҳамкорлиги бошқа мамлакатларнинг қурол-яроғини олишга тўсқинлик қилмайди. Яқинда Airbus Helicopters фирмасининг AS-532 Германия-Франция вертолётлари партияси буюртма қилинди. Америка Қўшма Штатлари RQ‑11B «Raven» пилотсиз учувчи аппаратлари кичик партиясини етказиб берди. Туркия билан Ejder Yalçın зирҳли транспорт воситаларини лицензияли ишлаб чиқариш бўйича шартнома имзоланди. Аввалроқ, Хитойда FD‑2000 узоқ масофали зенит-ракета тизими (С-300 ҳаво мудофаа тизимини модификацияси) ва Yilong‑1 пилотсиз учувчи аппаратлари сотиб олинган эди.\nТошкент фақат энг яхши қуролларни ва энг замонавий ускуналарни сотиб олишга интилмоқда ва Москва эса жаҳон қурол бозорида ёмонини таклиф қилмайди (Россиянинг мудофаа экспорти сўнгги йилларда 15 миллиард долларга етди). Таъкидлаш жоизки, 2016 йилдан бери Ўзбекистон Коллектив Хавфсизлик Шартномаси Ташкилоти ва Божхона иттифоқи ҳудудидан ташқарида МДҲ давлатлари орасида мудофаа соҳасида Россия Федерациясининг алоҳида имтиёзлари ва афзалликлари билан ажралиб туради. Шу сабабли Россия яқин ўн йилликлар давомида Ўзбекистон учун асосий қурол етказиб берувчиси бўлиб қолади.\nОДКБ билан ҳарбий ҳамкорлик\nЎзбекистоннинг ҳарбий доктринаси фақат мудофаа хусусиятини назарда тутиб, мамлакатнинг ҳарбий-сиёсий иттифоқларда қатнашиши ва Ўзбекистон ҳудудида хорижий ҳарбий базаларнинг жойлаштирилишини истисно этади. Шу билан бирга, бошқа давлатлар билан самарали ҳарбий-сиёсий ҳамкорлик қилиш йўналиши эълон қилинди. Минтақавий иттифоқчилар билан ҳамкорлик республиканинг мудофаасини сезиларли даражада кучайтиради.\nШундай қилиб, Россия Федерацияси ва Ўзбекистон Республикаси ўртасида Ҳарбий-техникавий ҳамкорликни ривожлантириш тўғрисидаги битимга мувофиқ, 2019 йилга мўлжалланган икки томонлама ҳарбий ҳамкорлик режаси ва Ўзбекистон Республикаси ва Россия Федерацияси ҳаво бўшлиқларидан икки давлатнинг ҳарбий самолётлари томонидан фойдаланиш тўғрисидаги ҳукуматлараро битим муваффақиятли амалга оширилди. Москва Тошкентга "дастурий таъминот" ва илмий-маърифий салоҳият билан ёрдам беради, юқори малакали офицерлар корпусини шакллантиришга ёрдам беради (400 га яқин ўзбек ҳарбийлари Россия Федерациясининг ҳарбий университетларида ўқимоқдалар).\nРоссия-Ўзбекистон ҳамкорлиги фонида Тошкент ва ОДКБ манфаатларининг яқинлашуви тенденцияси кузатилмоқда. Республикани Ташкилотга қайтариш ҳақида гап йўқ, аммо узоқ танаффусдан сўнг, шу йил сентябр ойида Ўзбекистон МДҲнинг Ҳаво мудофааси бўйича қўшма тизимининг машғулотларига қўшилди. Биргаликда ҳарбий машқлар ва Ўзбекистон ҳаво ҳудудида машғулотлар ўтказиш, шунингдек, Россияда ўтган қуруқликдаги ҳарбий машқлар ("Марказ-2019" машғулотлари доирасида) республиканинг мудофаа қобилиятини ва умуман минтақавий хавфсизликни сезиларли даражада кучайтиради. Коллектив мудофаа қобилиятини янада интеграциялаш ва такомиллаштириш учун барча объектив шарт-шароитлар мавжуд.


BP етакчиси нефть нархининг яқин икки йилга доир истиқболини тахмин қилди\n17:51 / 17.01.2017\nБуюк Британиянинг BP нефтгаз компанияси раҳбари Роберт Дадли жаҳон нефть бозоридаги яқин истиқболларга оид фикрини баён қилди. Унинг айтишича, 2017-2018 йилларда жаҳон нефть нархи бир баррелига 55–60 доллар атрофида бўлади, деб хабар қилмоқда Bloomberg агентлиги.\n«Менимча, бу йил ва келаси йилда нефть нархи баррелига 55–60 доллар атрофида бўлади», — деган Дадли.\nМарт ойи учун бугунги фьючерс савдоларида Brent навли нефтнинг бир баррели 1,22 фоизга қимматлашиб, 56,54 долларга баҳоланган. WTI навли нефтнинг бир баррели февраль ойи фьючерси учун 1,39 фоизга қимматлашган ва 53,10 доллардан сотилган.


OzodMikrofon: “Ногиронлик аравачаси учун 2 миллион сўм сўрашди”\nOzodMikrofon га қўнғироқ қилган тингловчилар маҳаллий ҳокимларнинг фуқаролар арз-додига қулоқ солмаётгани, мулозимларнинг шикоятчилардан қочиб юришидан арз қилди. Хоразмлик пенсионер ва жиззахлик биринчи гуруҳ ногирони фикрича, ҳокимлар билан халқ ўртасида кўзга кўринмас катта жарлик пайдо бўлган.\n“Ҳоким бу сафар ҳам қабул қилмаса очлик эълон қиламан!”\nХоразм вилояти Ҳазорасп туманида истиқомат қилувчи пенсионер Қадамбой Матмуродов туман ҳокимининг аҳоли арзу шикоятларини тинглашдан қочиб юрганидан ёзғирди:\n“Ўғлим Россиядан депорт бўлиб келган. 32 ёшда. Бормаган жойи қолмади, ҳеч қаердан иш тополмаяпти. Ҳазорасп тумани ҳокими Ўктам Қурбоновнинг қабулига бир неча марта бордим. Қабул қилмайди, навбатда туриб, кунни кеч қилиб қайтиб клаверамиз. Ҳоким доим қочиб юради. Иқтисодий аҳволимиз жуда ҳам оғирлашиб кетяпти. Душанба куни яна ҳокимга бораман. Агар қабул қилмаса очлик эълон қиламан”, деди пенсионер Қадамбой Матмуродов.\nҲазорасплик Қадамбой Матмуродов билан суҳбат:\n“2 миллион пулим бўлганда аравача сўраб бормасдим”\nЖиззах вилоятининг Бахмал тумани Ўсмат шаҳарчасида яшовчи биринчи гуруҳ ногирони 53 яшар Нурмуҳаммад Мирзиёевнинг айтишича, у туман ижтимоий таъминот бўлимига автомат ногиронлик аравачаси сўраб мурожаат қилган. Бироқ, мулозимларда аравача учун икки миллион сўм талаб қилишган:\n“Олти йил аввал умуртқам синиб тўшакка михланиб қолганман. Хотиним вафот қилган, беш нафар ёш болам бор. Сўнгги пайтда қўлларим ҳам яхши ишламай оддий аравачанинг ғилдиракларини айлантиришга кучим етмай қолди. Шунинг учун туман ижтимоий таъминот бўлимига бориб, менга ёрдам қилинглар, автомат аравача олиб беринглар деб илтимос қилгандим. Улар аввал ўн кун сарсон қилишди. Кейин икки миллион сўм пул берсангиз аравача қилиб берамиз, дейишди. Агар икки миллион пулим бўлганда сенларни олдингга келмаган бўлардим, дедим”, дейди Нурмуҳаммад Мирзиёев.\nБахмаллик Нурмуҳаммад Мирзиёев билан суҳбат:


"Андижон" Ўзбекистон ёшлар термасига имкониятни бой берди\n13 февраль, 2021, 19:13\n“Андижон” жамоаси Тошкентдаги йиғини давомида бугун Ўзбекистон ёшлар терма жамоасига қарши назорат учрашувини ўтказди. Мазкур беллашувда Шоҳруҳ Абдураҳмонов томонидан киритилган ягона гол ўйин тақдирини ҳал қилган ҳолда Равшан Ҳайдаров бошчилигидаги Ўзбекистон терма жамоаси ғалаба қозонди.\n“Андижон” устози таркибни саралашда давом этяпти. Айниқса, легионерларни диққат билан ўрганяпти. Яқинда қўшилган камерунлик ўйинчиларга жавоб бериб юборилганди, ҳозирда эса хорижлик яна янги футболчилар жамоа йиғинида иштирок этишяпти. Тез орада уларнинг тақдирига ҳам ойдинлик киритилади.\n“Андижон”: Жасур Умрзоқов, Усмонали Исмоналиев, Камрон Нажафалиев, Оятилло Сафаров, Суннат Ҳамиджонов, Муҳаммадкарим Тоиров, Эдгар Бернхардт, Сергей Трофан, Фарход Соҳибжонов, Виктор Карпухин, Василий Павлов.\nЗахирада: Низомиддин Зиёвуддинов, Жавоҳир Қиличев, Иброҳим Отахонов, Миркомил Локаев, Бахтиёр Қосимов, Муҳаммад Исаев, Абдулхай Исмоилов, Даврон Фарҳодов.\nЎзбекистон U-22: Умид Эргашев, Абдуғани Камолов, Жасур Ёқубов, Марлен Чобанов, Абдулазиз Абдурашидов, Анвар Жўраев, Хумоюн Иминов, Даниел Насриддинов, Шохмалик Комилов, Асад Собиржонов, Шохруҳ Абдураҳмонов.\nЗахирадан майдонга тушганлар: Машҳур Муҳаммаджонов, Азизхон Исаков, Иброҳим Йўлдошев, Жасур Жумаев, Шахзод Азмиддинов, Нодир Қуйбоков, Суҳроб Иззатов, Камрон Саидазимов, Бобур Асқаров, Жасур Жалолиддинов, Бек Абдуллаев, Маҳмуд Қудратуллаев.\nУ'смир 23 га гап йу'к кимсан супер лигани супер жамоасини ютиб ку'йибдику